text:
Grønland
Grønland, á grønlendskum Kalaallit Nunaat, eru oyggjaland í Arktis og Norðuratlantshavi, og er partur av danska ríkinum saman við Danmark og Føroyum. Høvuðsstaður er Nuuk, og í landinum búgva umleið 60 000 íbúgvar. Høvuðsmálið er grønlendskt. Grønland er heimsins størsta oyggj og er næstan alt í norðurpolarringinum.
Í 2008, tá fólkaatkvøða varð hildin í Grønlandi um sjálvstýrislógina hin 25. november 2008, var greiður meirluti í Grønlandi fyri størri sjálvstýri. Meira enn tríggir fjórðingar av grønlendingum, sum vóru á fólkaatkvøðu , atkvøddu fyri nýggju sjálvstýrislógini. Góð 70 % av grønlendingum luttóku í fólkaatkvøðuni [1]. Føroyar fingu eina líknandi lóg, yvirtøkulógina, sum varð viðtikin í Fólkatinginum og Løgtinginum í 2005 umfrat uttanríkispolitisku lógina.[2]
Innihaldsyvirlit
Søga[rætta | rætta wikitekst]
Høvuðsgrein: Grønlands søga
Helst hava forsøgulig fólk verið í Grønlandi frá um 8000 f.Kr. Fremri mentanir tóku seg upp um 2000 f.Kr. Ein teirra er smáreiðskapsfólkið í Arktis, sum kanska er ættað frá sibirum, ið høvdu gingið um Beringssund úr Asia til Alaska, meðan tað var landfast í seinastu ístíð. Teir búsettu seg heilt eysturi í Grønlandi um 2000 f.Kr. Seinni býttu teir seg sundur í ættbólkar og verða nú á døgum nevndir inuittar. Í Evropa hava teir verið nevndir eskimoar. Inuittar dugdu at laga seg til harðbalna lívið í kalda grønlendiska veðurlagnum. Teir veiddu til dømis reindýr og kóp.
Elsta søga um Grønland er at finna í íslendingasøguni Eiriks søga reyða, sum fortelur um norðbúgvan Eirik Reyða, ið flutti úr Íslandi til eitt land vestanfyri. Hann nevndi landið Grønland, tí hann metti hetta vera eitt gott og jaligt navn. Við tíðini settust nógvir norðbúgvar í Grønlandi.
- Um 986 - Eirikur Reyði setur búgv í Grønlandi.
- 1261 - Grønland fer undir Noreg.
Politikkur[rætta | rætta wikitekst]
Høvuðsgrein: Grønlendskur politikkur
Grønland og Føroyar eru í ríkisfelagsskapi við Danmørk.
Fólkaatkvøða í november 2008[rætta | rætta wikitekst]
Grønlendingar atkvøddu sum væntað fyri sjálvstýrislógini á fólkaatkvøðuni 25. november 2008. Tríggir av fýra veljarum søgdu ja, meðan ein segði nei. Valluttøkan var 72 %, sum er nógv í Grønlandi. Úrslitið av fólkaatkvøðuni var ein sannførandi meirluti fyri øktum sjálvstýri. Tá talt var upp, vóru 75,54 % fyri og 23,57 % ímóti. Restin av atkvøðunum vóru antin blankar ella ógildugar. Tilsamans 39 285 fólk høvdu atkvøðurætt og vallutøkan var 71,96 %. Tað var beinanvein greitt, tá farið varð undir at telja atkvøðurnar, at greiður meirluti var fyri øktum sjálvstýri. Eitt skifti var meirlutin oman fyri 80 %, men tá úrslitini komu úr teimum stóru býunum í Vesturgrønlandi, minkaði meirlutin eitt sindur. Í Nuuk var mótstøðan størri enn í restini av landinum, orsøkin kann vera, at fólkið í Nuuk er meira samansett og at fleiri danir búgva har [3].
Grønlendska sjálvstýrislógin kemur í gildi 21. juni 2009. Einki er at siga til, at Danmark ynskir at varveita ríkisfelagsskapin við Grønland, sum teir fingu endaliga við Kielerfriðinum 1814. Nú úrslitið av fólkaatkvøðuni er greitt og nýggja sjálvstýrislógin kemur í gildi í staðin fyri heimastýrislógina frá 1979, er slóð ruddað fyri, at Grønland tekur á seg fleiri málsøki frá dønum at umsita og samstundis eisini fær fult ræði á ráevnum í undirgrundini.
Úrslitið fyri alt landið gjørdist fylgjandi[rætta | rætta wikitekst]
- Ja: 21 355 (75,54%)
- Nei: 6 663 (23,57%)
- Blankar: 175 (0,62%)
- Ógyldugar: 75 (0,27%)
- Atkvøðurætt: 39 285
- Atkvøðuluttøka: 71,96%
Landstingsval 2014[rætta | rætta wikitekst]
Í 2014 kom fram, at Aleqa Hammond, sum var landstingsforkvinna Grønlands, hevði brúkt almennar pengar til egið brúk tvær ferðir, einaferð til eina ferð fyri familjuna og einaferð til eina privata veitslu, talan var um 106.000 krónur, sum landstingsgrannskoðararnir kravdu at hon rindaði aftur. Sambært landstingsgrannskoðarunum, stavaði meginparturin av útreiðslunum frá apríl 2013, og hóast teir bóðu um at fáa rætt lag í óskilið beinanvegin, so var tað ikki fyrrenn í august 2014, at Aleqa Hammond rindaði pengarnar aftur. Málið elvdi til mikið rok í Grønlandi, og misálit var reist móti Hammond. Hon yvirlivdi misálitið við einari atkvøðu í meirluta sum feldi uppskotið. Men hon valdi at søkja um farloyvi, meðan málið um hennara peningaviðurskifti vóru kannað. Farloyvi varð játtað henni, men síðan tóku tríggir ráðharrar – tveir úr Siumut og ein úr Atassut seg úr stjórnini, og hin 1. oktober tók Atassut seg úr stjórnini.[4] Seinni sama dag skrivaði Aleqa Hammond út nýval, sum varð hildið 28. november 2014. Siumut endurvann valið, tó við fáum atkvøðum fleiri enn IA. Nýggj samgonga varð skipað millum Siumut, Atassut og Demokraatit við Kim Kielsen frá Siumut sum nýggjum landsstingsformanni.
Fólkið[rætta | rætta wikitekst]
Í 2013 búðu 57 714 fólk í Grønlandi [5], og tað er met, men sambært framrokningum hjá grønlendsku hagstovuni fer fólkatalið at minka í komandi árum. Framrokningin vísir, at í 2040 fara 53 856 fólk at búgva í Grønlandi, harav 46 688 eru fødd í Grønlandi. Samanborið við hagtølini fyri 2013 merkir hetta, at lutfalsliga fleiri grønlendingar fara at flyta av landinum. Hagstovan sigur, at uttan tilflyting uttaneftir hevði fólkatalið minkað uppaftur meiri.
Grønlendingar eru nøgdir við lívið. Tað vísir ein kanning, sum er gjørd. Kanningin byrjaði í 1994, og nú úrslitið er kunngjørt, vísir tað, at 94 prosent av grønlendingum siga seg verða nøgdar við lívið. 1 200 fólk vórðu við í kanningini, tey vóru bæði í býunum og í bygdunum.
Yvir 18 000 grønlendingar búgva í Danmark, og kvinnurnar eru í stórum meirluta.
Brotsgerð[rætta | rætta wikitekst]
Grønland hevur lutfalsliga flest brotsverk í ríkisfelagskapinum. Lutfalsliga verða fleiri brotsverk meldað í Grønlandi enn í Danmark og Føroyum. Fyri hvørji 10 000 fólk er talið av meldingum 211, 801 og 1019 fyri ávíkavist Føroyar, Danmark og Grønland. Serliga er støðan ring í Grønlandi, tá talan er um neyðtøkur og blóðskemd. Her er lutfallið 10 ferðnar hægri í Grønlandi enn í Danmark ella Føroyum.
Upprunafólkið[rætta | rætta wikitekst]
Helst hava forsøgulig fólk verið í Arktis frá um 8000 f.Kr. Fremri mentanir tóku seg upp um 2000 f.Kr. Ein teirra er smáreiðskapsfólkið í Arktis, sum kanska er ættað frá sibirum, ið høvdu gingið um Beringssund úr Asia til Amerika, meðan tað var landfast í seinastu ístíð. Teir búsettu seg heilt eysturi í Grønlandi um 2000 f.Kr. Seinni býttu teir seg sundur í ættbólkar og verða nú á døgum nevndir eskimoar. Inuittar dugdu at laga seg til harðbalna lívið í kalda arktiska veðurlagnum. Teir veiddu til dømis reindýr og kóp [6].
Landafrøði[rætta | rætta wikitekst]
Høvuðsgrein: Grønlendsk landafrøði
Grønland, sum er heimsins størsta oyggj er 2 175 600 ferkilometrar, ella á stødd við øll Norðurlondini, Stóra Bretland, Týskaland, Benelukslondini, Pólland, Eysturríki og Sveis tilsamans. Hóast støddina, er "bert" búgvandi á 341.700 fermetrum, ella á einum landaøki, sum er á stødd við Týskaland. - 1 833 900 ferkilometrar er innanlandsísur, sum er millum tríggjar og fýra kilometrar tjúkkur í støðum. Meir enn 80 prosent av Grønlandi er ísur, og hesin er í miðal 1 500 metrar djúpur. Bráðnaði grønlendski ísurin, hevði Grønland helst verið eitt oyggjaland. Strondin í Grønlandi er umleið 40 000 kilometrar til longdar. Arktiska frostmýran er eitt tað kaldasta og turrasta økið í heiminum.
Høvuðsstaðurin og størsti býurin er Nuuk. Hans Egede var dansk-norskur prestur, missiónerur og landtøkumaður, og verður mintur sum grundleggjarin av býnum.
Oyggjar[rætta | rætta wikitekst]
Kommunur[rætta | rætta wikitekst]
Búskapur[rætta | rætta wikitekst]
Høvuðsgrein: Grønlendskur búskapur
Í Suðurgrønlandi verða umleið 24 000 seyðir slaktaðir um árið. Fiskivinnan er tó týdningarmesta inntøkukeldan í Grønlandi.
Keldur[rætta | rætta wikitekst]
- ↑ http://www.nytimes.com/2008/11/27/world/europe/27greenland.html?_r=0
- ↑ tinganes.fo - 12-05-2005 | Tvær lógir sum styrkja okkara sjálvstýri
- ↑ http://news.bbc.co.uk/2/hi/europe/7749427.stm
- ↑ aktuelt.fo - Bara Siumut eftir: Krevja nýval í Grønlandi
- ↑ https://www.cia.gov/library/publications/the-world-factbook/geos/gl.html
- ↑ http://snl.no/Gr%C3%B8nland/befolkning
Ávísingar úteftir[rætta | rætta wikitekst]
- Namminersorlutik Oqartussat - Grønlendska heimastýrið
- Greenland - CIA World Factbook
- Naatsorsueqqissaartarfik - Grønlendsk hagtøl
- Greenland Tourism - Ferðaráð Grønlands


c: text/html

text:
Fáir áskoðarar vóru í Gundadali í dag, tá ið B-36 og ÍF spældu.
Mong vóru tey, ið høvdu væntað ein javnan dyst, sum so mangan áður, men so bleiv ikki, ÍF-liðið varð so avhølvað heili 4-1.
B-36 liðið hevði meira bóltin í fyrra hálvleiki og kom til nakrar kjansir, ið ikki kastaðu av sær. Verjan hjá ÍF vardi væl, og málmaðurin Elias hevði ein góðan dag.
Besta málmøguleika hevði ÍF, tá ið Laval fekk ein upplagdan kjans at seta bóltin í málið, men ístaðin valdi hann at spæla solo, ið bar í sær, at B-36 liðið fekk bóltin og kundi fara í álop. Tá ið spælara ikki taka av slíkum møguleikum, gerst spælið mangan tungt og strævið, og soleiðis varð hesaferð eisini.
Hálvleiksstøðan endaði uttan nakað mál.
So skjótt seinni hálvleikur varð bríkslaður í gongd vísti B-36 liðið seg sum eitt ágrýtið lið, ið var so nógv grammari enn ÍF-liðið. Verjuparturin á ÍF-liðnum riggaði illa. Mong mistøk vóru gjørd, ið B36 liðið gjørdi sær dælt av, og tá ið einir tveir minuttir vóru spældir eydnaðist B36 at fáa fyrsta málið.
ÍF liðið varð skelkað av misskiljingum í verjuni. Men vánaliga vejuspælið helt fram og stutt eftir fekk B36 sítt næsta mál og so tað triðja, og tað sá út sum ÍF liðið einki megnaði og var um at geva upp.
B36 átti dystin og fingu sítt fjórða mál. Eitt satt skrædl fyri fuglfirðingar.
Men eftir fjórða málið fekk ÍF-liðið nøkur góð álop í gongd, ið vóru um at geva mál, men heldur ikki meira enn tað.
Tveir nýggir spælarar komu inn á ÍF-liðið Jóhan, Hanus og Leivur, tá ið umleið helvtin av seinna hálvleiki varð spældur.
Móti dystarenda eydnaðist tað ÍF at fáa eitt fríspark nakað uttanfyri 16-meturin. Leivur Joensen varð valdur at skjóta tað. Og mín sann eydnaðist honum at seta bóltin trygt og vakurt í málið, so støðan gjørdist 4-1,ið bleiv endaliga støðan.
Í B36 blaðnum verður ÍF-liðið kallað RUTSJIBANIN í Fuglafirði, tí liðið er so ójavnt. Vit kunnu bert ásanna, at ÍF-liðið er ójavnt, og hava ilt við at skilja, at eingin broyting er at hóma, og tað sama endurtekur seg.
Næsti dystur verður í Fuglafirði, og tá hevur tað stóran týdning at stuðla okkara liði, so tað kemur úr aldudalinum og upp á alduryggin aftur.
Signar

robotstxt: allowed

filter: keep


text:
Í seinastu grein á ÍF- síðuni, var yvirskriftin: Hvat bagir ÍF – liðnum ?
Orsøkin til hesa orðing var seinasti dysturin móti KÍ, har okkara lið fekk einki at rigga, hóast vit hava gott fólk á liðnum.
Víst varð á, at um liðið varð væl skipað móti EB/Streymi við Margáir, so skuldi vit óivað basa Sundalagsmonnum.
Tað fyrsta vit gáaðu eftir, var, at venjararnir høvdu gj…ørt stórar broytingar á liðnum.
Bartal var komin aftur úr Íslandi, og stóð á sínum gamla plássi í verjuni, meðan Høgni Z. spældi í miðverjuni. Jan Ellingsgaard spældi vinstri bakkur, meðan Nanad varð fluttur fram á miðvøllin og Frank P. spældi høgri bakkur.
So skjótt sum dómarin hevði bríkslað dystin í gongd, sást beinanvegin at venjararnir høvdu gjørt rætt, tí liðið spældi nógv betur, enn tað gjørdi í Klaksvík.
Liðini bæði spældu góðan og undirhaldandi fótbólt, og okkara menn megnaðu at steðga kviku framherjunum hjá EB/Streymi hvørjaferð, samstundis sum teir bygdu upp fleiri góð álop.
Alllir okkara spælarar stríddust av fullum huga og ÍF – viðhaldsfólkið væntaði sær nakað heilt annað, enn tað vit sóu í Klaksvík.
EB/Streymur fekk mál longu í 2. minutti – eitt rættiliga tilvildarligt mál, har EB/Streymur fær skotið bóltin móti málinum, ið rakti ein fuglfirðing á vegnum, ið snýtti málverjam Jákup Mikkelsen.
ÍF – liðið sett nú ferðina upp, og tá ið komið varð væl út í fyrra hálvleik, eydnaðist okkara monnum at skora eitt sera vakurt mál. Nenad, ið altíð spælir skilagott, rak bóltin fram í vinstru síðu og sendi hann so inn fyri málið, har ágrýtni spælarin Dánjal á L. stóð, ið sendi hann trygt í netiði til støðuna 1 – 1.
Bæði liðini stríddust væl og manniliga, men hvørki av liðnum fekk nakað mál
aftrat í fyrra hálvleiki.
Í seinna hálvleiki spílaðu okkara menn seg rættiliga út. Allir stríddust teir væl, og teir høvdu yvirvág í spæli tað mesta av tíðini, og høvdu mong góð álop.
ÍF – liðið fekk mong hornaspørk, ið vórðu væl skotin inn fyri EB/Streyma málið. So einaferð bragdaði. Karl L. skeyt innfyri, og Bartal skallaði bóltin fyrst í yvirliggjaran og síðan í mál, so varð støðan 2 -1 til fuglfirðingar.
Ágrýtnið, saman við skilagóðum spælið, gav úrslit.
Seinastu 10 minuttirnar vóru tað EB/Streymur, ið trýsti, og mangan vóru teir um at fáa javnleik, men okkara verja stóð seg manniliga og megnaði at halda bóltinum burtur frá málmeskunum.
So bríkslaði dómarin dystin lidnan, og tey mongu ÍF – viðhaldsfólkini lætnaðu um hjartað, og neyvan nakrantíð hevur ein dómarafloyta ljóða so væl í oyrunum á teimum, sum við Margáir í dag – sjálvt ein kvørkveggja kundi ikki floyta vakrari.
Jú, sanniliga hava vit gott fólk á okkara liði, ið eiga stórt rós uppiborið fyri megnaravrik í dag.
Signar


text:
- Tíðindi, mentan og ítróttur
Føroyskar sagnir um sólarmyrkingar
Hargarbrøðurnir, nevndir Hargarkempurnar, dóttursynir Jenis í Laðangarði, búðu í Hørg í Sumba. Teir vóru fýra í tali, kimburligir menn og avburðarmenn til styrki og reystleika: Niklas, Jógvan, Ísakur og Pætur.
Teir yngstu av teimum vóru tvíburðar. Illa samdust teir, og so hatskir vóru teir hvør við annan, at agn fór ikki um bekkin, tá ið teir vóru á útróðri. Var uppi hjá einum, varð hann at sita fyri onki.
Teir løgdu so í felag, tveir og tveir, miðlingabrøðurnir í øðrum partinum og hin elsti og hin yngsti í øðrum.
Róku seyð tá myrkur kom á teir
Miðlingabrøðurnir vóru farnir á Hólmskorar at royta seyð og stinga ullina til sín, tó at felag var millum teir allar. Tá ið teir vóru á veg heimaftur, fóru hinir avstað og møttu teimum á Eggjargarði.
Hin yngsti vildi leypa á og taka ullina, men hin elsti, Niklas, ið var toligur maður, ráddi frá. Tí segði hann, at fóru teir saman at berjast, kom onki teirra aftur á lívi, av tí at teir vóru javngóðir. Betri var at fara út í Dal og royta afturímóti.
Teir út í Dal at reka, men miðlingabrøðurnir vendu og fóru aftaná. Tá ætlaðu teir at hópast og lovaðu, at tá ið teir komu á rættina, skuldi morð verða.
So kemur hetta brotið: Men sum teir gingu og róku seyð, báðir partar, og vóru komnir heim á Fløur (rættin stóð á Hellurók), tá kom so snøggliga eitt myrkur niður yvir teir.
Var grovt æl ein full sólarmyrking?
Angist kom á teir, og teir lovaðu nú øðrvísi enn fyrr, at lat Várharra teir sleppa við lívinum, skuldu teir verða betri menniskjur. Tá lýsti í myrkrið aftur; teir hálsfevndust og lovaðu, at onki stríð skuldi verða teirra millum aftur.
Síðan sótu teir so væl um sátt, at teir býttu ikki pottin; alt var í felagi. Søgn úr bókini ”Færøske folkesagn og æventyr”, 1898 – 1901 eftir Jakob Jakobsen.
Spurningurin er nú, hvat tað var, sum var brøðrunum fyri, hendan dagin. Neyvan var tað bara eitt grovt æl. Heldur man talan verða um eina fulla sólarmykring.
Sterka Marjun var móðir Hargabrøðurnar. Líkt er til, at faðir hennara var Jenis Jógvansson, bóndi í Laðangarði, og bróður hennara, Símun Jenisson, tók við festinum í 1592. Tað merkir, at Hargabrøðurnir hava livað um ár 1600.
Seks sólarmyrkingar hava verið í Føroyum
Sambært bókini ”Sonnenfinsternisse von 600 bis 1800” eftir J. Fr. Schroeter, sum varð givin út í Kristiania í 1923, hava árini 1400 – 1800 verið seks fullar sólarmykringar í Føroyum:
● 26. juni í 1424
● 3. februar í 1440
● 18. juni í 1536
● 30. mai 1612
● 13.mai í 1733
● 5. september í 1793.
Talan kann sjálvandi vera um eina hending, sum í fólkamunni er flutt fram í tíð, men hava vit álit á søgnini, kunnu vit við ávísum fyrivarni tíðarfesta hesa hendingina til 30. mai í 1612. Verður ikki roknað við summartíð, hevur hatta verið kl. 10:25 fyrrapartin.
Sólin hevur staðið í ein landsynning, og brøðurnir hava sæð Venus í ein eystan, meðan myrkt var, tað er, um klárt var í veðrinum henda dagin. Nevnda sólarmyrking var annars ikki full um allar Føroyar. Hon var full í Suðuroy og Sandoy, men ikki vesturi í Vágum.
Eftir søgnini hevur hetta verið áseyðaroyting, sum brøðurnir hava fingist við, og hóast altíð varð rikið tvær ferðir í áseyðaroyting í gomlum døgum, tá ið ull var Føroya gull, kann hetta tykjast í so tíðliga, men veðrið kann hava verið øðrvísi tá.
Kelda: Rúmdin, Nám, Pól Jespersen
Sí eisini


text:
- Tíðindi, mentan og ítróttur
Vinnunevndin viðger nú fiskidagarnar
Vinnunevndin hjá løgtinginum fer í morgin at undir at viðgera lógaruppskotið hjá landsstýrismanninum í fiskivinnumálum um fiskidagar fyri næsta fiskiár, sum hesaferð bara verður fýra mánaðir.
Til fundin í morgin hevur vinnunevndin boðsent Vága Útróðrarmannafelag, Meginfelagi Útróðramanna, Felagnum fyri Línuskip, Felagnum fyri Trolbátar, Føroya Fiskimannafelag, Fiskidaganevndini, Føroya Reiðarafelag, Føroya Skipara- og Navigatørfelag og Høgna Hoydal, landsstýrismanni í fiskivinnumálum, sum møtir saman við umboðum fyri VØRN og Havstovuna.
Tá uppskotið hjá Høgna Hoydal var til 1.viðgerð í løgtinginum, hildu fleiri andstøðutinglimir tað vera í stríð við lógina um vinnuligan fiskiskap at broyta fiskiárið til bara at vera fýra mánaðir.
Andstøðan heldur, at landsstýrið eigur at áseta fiskidagarnar fyri eitt heilt ár sum vant, ella fyri 16 mánaðir, frá 1. september í ár til 31.desember næsta ár.
Fiskidagarnir í søguna
Sambært landsstýrinum fer fiskidagaskipanin í søguna 1. januar í 2019, tá ein kvotuskipan skal koma í staðin.
Sambært Høgna Hoydal er lógin, sum fiskidagrnir næsta ár skulu ásetast eftir, ikki samtykt enn.
Fiskidagarnir kunnu bara ásetast eftir galdandi lóg um vinnuligan fiskiskap, og av tí at hon fer úr gildi á nýggjárinum, ber bara til at áseta fiskidagar fyri fýra mánaðir, sigur hann.
Fundurin í vinnunevndini í morgin byrjar klokkan níggju.
Sí eisini


text:
- Tíðindi, mentan og ítróttur
Landsliðið er úttikið
Føroyska A-landsliðið hevur tveir dystir eftir í HM-undankappingini.
7.oktober spæla Føroyar og Lettland á Tórsvølli. Síðsti dysturin verður í Budapest móti Ungarn 10.oktober.
Trygvi Askham, málverji hjá EB/Streymi, er við í landsliðshópinum fyri fyrstu ferð.
Tveir profilar klárir aftur
Sonni Ragnar Nattestad úr Molde er við aftur í hópinum eftir langtíðarskaða.
Hann hevur spælt dyst fyri eykaliðið hjá Molde, og venjarin hjá honum, Ole Gunnar Solskjær, hevur sagt við Lars Olsen, at hann er klárur at spæla.
Hallur Hansson úr AC Horsens er eisini blivin klárur at spæla fyri Føroyar aftur.
Brandur Olsen, sum dagliga spælir fyri Randers, er framvegis skaddur, og tí er hann ikki úttikin. Hann verður væntandi klárur í desember.
Hópurin telur 23 spælarar. 13 spæla í føroysku kappingini, meðan hinir tíggju spæla í Noregi, Danmark og Íslandi.
Hópurin:


text:
Í sambandi við Lutherárið í ár verður kirkjubio í Hoyvíkar kirkju týskvøldið 14. mars kl. 19.30.
Byrjað verður við, at Theodor Eli Dam Olsen, sóknarprestur, sigur nøkur orð um Luther og filmin hetta kvøldið. Síðan verður filmurin “Luther” frá 2003 sýndur.
Filmurin snýr seg um munkin Martin Luther. Honum hóvar ikki altíð treytirnar, ið munkar vóru settir at liva undir í 16. øld. Eitt nú, at kirkjan heldur sær Guð sum ein, ið tú skal ræðast, heldur Guð, sum elskar. Hann fer til Rom, og sær m.a. hvussu kirkjan tekur pening fyri syndanna fyrigeving. Hann er ikki samdur við, at Bíblian skal verða lisin á latíni. Luther heldur, at øll eiga rættin at lesa í Bíbliuni, og gevur seinni Bíbliuna út á týskum. Harvið setur hann lívið í vanda. Men hann sær eisini nýggjar møguleikar í lívinum. Eitt nú verður munkurin Martin Luther giftur. Hetta var byrjanin til reformatiónina ella siðaskiftið.


text:
Enska heiti: Bachelor of Social Science in Social analysis and Planning
Lestrartíð: 3 ár
Umsóknarfreist: Kvota 2 - 15. apríl. Kvota 1 - 1. juli
Skúlabyrjan: august
Útbúgvingarstovnur: Fróðskaparsetur Føroya
Útbúgvingarstaður: Tórshavn
Á hesi útbúgvingini lærir tú um samfelagsvísindalig ástøði og háttaløg, tvørvísindi og verkætlanararbeiði, vælferð, vælferðarsamfelag og vælferðarskipanir, um samanspælið millum almennan politikk, marknað og sivilsamfelag, og um hvussu institusjónir og organisasjónir virka, stýrast og mennast.
Sosialvísindi og samfelagsplanlegging er fyri tey, sum hava áhuga í samfelagsskipanum, og hvussu hesar skipanir regulerast og mennast.
Útbúgvingin er tvørvísindalig, ið merkir, at tað verður tikið støði í praktiskum søgu- og samfelagsligum viðurskiftum við stórum denti á spurdómsstýrda læring. Tú kemur at ganga til nógvar fyrilestrar, men tú lærir harafturat sjálvstøðugt arbeiðslag, samstarv og kritiska støðutakan – hetta ikki minst gjøgnum verkætlanararbeiði.
Tey bæði fyrstu árini eru støðisár, har lærugreinarnar í ávísan mun eru tær somu sum í Politikki og umsiting og í Søgu.
Til tess at verða upptikin at lesa bachelor í sosialvísindum og samfelagsplanlegging krevst gymnasialt miðnámsprógv.
Verður søkt eftir kvotu 2, kunnu aðrar fortreytir við javnsettum kunnleikastøði góðtakast eftir nærri meting.
Sosialvísindi og samfelagsplanlegging er lestur fyri tey, sum hava áhuga at starvast innan almennar, alment gagnligar og privatar organisasjónir, men gevur eisini nógvar aðrar førleikar, eitt nú til víðari lestur.
Útbúgvingin er harumframt grundarlag fyri framhaldandi lestur á masterstigi.
Fróðskaparsetur Føroya - www.setur.fo.
Tú kanst venda tær til lestrarvegleiðingina ssd-studvegl@setur.fo ella til Jens Christian Svabo Justinussen, útbúgvingarleiðara, jensj@setur.fo.


text:
Fíggjarskúlin er býttur upp í tvey lestrarár. Fyrra árið verður nýtt til kravdar lærugreinir og seinna árið til valfríar lærugreinir. Kravdu lærugreinirnar eru umleið helvtin av allari útbúgvingini, til samans 25 skúladagar. Valfríu lærugreinirnar eru ymiskar, alt eftir hvørja linju, næmingurin og bankin velja. Hesin parturin er millum 15 og 25 skúladagar.
Endamálið við kravdu lærugreinunum er, at tú fert at skilja fíggjarligar trupulleikar og tørvin hjá einum viðskiftafólki og haraftrat fært førleika at vísa til ein serfrøðing á økinum. Kravdu lærugreinirnar eru fimm í tali. Tær eru:
- Ráðgevi í fíggjarheiminum
- Kundin og fíggjarfyritøkurnar
- Fíggjarligar vørur
- Fíggjarligar fyritøkur og samfelagið
- Fíggjarheimurin


text:
Brennur tú fyri KT?
Vit í Synack brenna fyri yrkinum og dáma væl avbjóðingar. Vit leita nú eftir tí rætta starvsfelagnum, ið brennur fyri KT og sum megnar, at veita eina góða tænastu har kundin er í miðdepilinum.
Synack er grundað á góða tænastu og óhefta ráðgeving. Hetta hevur viðført, at felagið í dag er í vøkstri. Felagið er eitt lítið, men sterkt felag, ið loysir bæði smærri og størri uppgávur fyri virkir og stovnar. Hjá Synack fært tú ávirkan á tín gerandisdag, har tú hevur møguleika at koma við egnum hugskotum og pláss at royna tey.
Starv og ábyrgd
Tú kemur at arbeiða við fjølbroyttum uppgávum innan ráðgeving, netumsiting og support.
Vit vænta, at tú eftir stuttari tíð, við góðari ráðgeving til kundar okkara, sniðgevur og setur í verk røttu KT loysnina, ið ger gerandisdagin hjá kundum okkara lættari.
Vit vænta, at tú ert før/ur fyri at gera uppsøkjandi søluarbeiði.
Arbeiðstíðin er 40 tímar um vikuna, við møguleika fyri at leggja arbeiðsdagin til rættis í mun til tær uppgávur, ið skulu loysast, fyri at varðveita eitt høgt tænastustøði mótvegis kundum okkara.
Synack svarar alt samdøgrið, vit vænta tí, at tú ert klár/ur at taka eina hond í, tá tørvur er á hesum.
Førleikakrøv
Vit vænta, at tú hevur royndir innan øll ella nøkur av hesum økjum:
- Backup
- Windows server
- Hypervisors
- Linux
- Netverk
- Scripting
Vit vænta, at tú
- Brennur fyri KT!
- Ert málrættað/ur og dugir at raðfesta týðilig mál
- Ert álitsvekjandi og atkomulig/ur
- Ert arbeiðssom/samur
- Ert fyrikomandi og uppsøkjandi
- Hevur bil og tilhoyrandi koyrikort
- Tú ert ágrýtin og nærløgd/ur í tínum arbeiði
- Tú hevur eitt sjálvstøðugt arbeiðslag, og kanst arbeiða í toymi, tá tað er neyðugt
Vit bjóða
Vit síggja okkum sum eitt ungt og spennandi virkið, ið kann bjóða eitt gott, fjølbroyt og spennandi starv, har tann rætti umsøkjarin fær møguleika fyri at fáa ávirkan á menningina og gongdina hjá felagnum.
Tú kemur at arbeiða heimaífrá og úti hjá kundum. Tú fært í fyrstu atløgu útflýggja eina teldu og fartelefon og kanst tí sjálv/ur leggja arbeiðsdagin tilrættis. Vit leggja tó dent á samanhald, tí skipa vit fyri tiltøkum minst einaferð um vikuna, har vit møtast út yvir tað daglia samstarvið.
Umsøkn
Starvið verður lønt sambært avtalu. Vilt tú vita meira um starvið, er tú vælkomin at seta teg í samband við Heðin Ejdesgaard Møller á tlf. 77 11 10 ella á teldupostaddressu hej@synack.fo.
Umsókn við prógvum og lívsrensli skal verða okkum í hendi í seinasta lagi 03. okt. 2016. Send umsóknina til synack@synack.fo.
RSS
06.04.2017
Tá vitan gevur úrslit, Hafnia 27. mars 2017
Væleydnað tiltakTiltakið "Tá vitan gevur úrslit" við undirheitinum "Brót mynstrið" var hildið á Panorama, Hafnia. Dagurin var ætlaður sum ein íblástrar dagur fyri leiðslur, har sjóneykan var sett á hvussu virkir og stovnar kunnu
07.03.2017
Vit leita eftir tær!
Synack er í vøkstri og leitar aftur nú eftir einum nýggjum starvsfelagað.Sí starvslýsing á linkedin her, ella trýst á link niðanfyri.
29.08.2016
Brennur tú fyri KT?
Vit í Synack brenna fyri yrkinum og dáma væl avbjóðingar. Vit leita nú eftir tí rætta starvsfelagnum, ið brennur fyri KT og sum megnar, at veita eina góða tænastu har kundin er í miðdepilinum.Synack er


text:
Fundarfrásøgn aðalfundur 2. September 2016 Leikarafelag Føroya
Hjástødd:
Súsanna Tórgard, forkvinna
Kristina Sørensen Ougaard, nevndarlimur
Gunnvá Zachariasen , nevndarlimur
Limir: Katarina Nólsø, Hans Tórgarð, Ria Tórgarð, Páll Danielsen, Petur Meinhard Elleby, Durita Dahl Andreasen, Kartin Bonde, Eyðun Johannesen, Laura Joensen
Fundarskrá:
1) Val av skrivara: Kristina Sørensen Ougaard
2) Val av orðstýrara: Gunnvá Zachariasen
3) Frágreiðing hjá forkvinnuni 3 høvuðspunkt: Sáttmálasamráðingar við Fíggjamálaráðið og KvF, byggiverkætlan fyri nýtt tjóðleikhús, væntandi umboðan í bygginevndini av leiklistafakfólki og Dagarnir.
4) Framløga av roknskapi – ongin roknskapur tøkur enn. Tikið verður upp 22. Novembur á eykaaðalfundi.
5) Val av nevnd. Val av nevndarlimi. Kristina Sørensen Ougaard er vald.
6) Val av tiltakslimi. Eingin av hjástøddu limum stillar upp. Skotið upp at hava eykaaðalfund og velja tiltakslim í nevndina.
7) Val av grannskoðara: Laura bjóðað seg fram og bleiv vald
Páll ger hendan roknskapin upp, sum Laura grannskoðar
Páll heldur fram sum kassameistari fyri nevndina.
8) Val av umboðsráðslimi í LISA. Ria Tórgarð afturvald
9) Ásetan av limagjaldi. Óbroytt – A-limir gjalda 200 kr./mánaðin. B-limir 100 kr./mánaðin. Hvílandi limir gjalda onki. Pensjonistar gjalda onki.
10)Ymiskt
Ásetan av eykaaðalfundi: Týskvøldið 22.nov kl. 19.00


text:
Seinastu viku í apríl á hvørjum ári, ger Magnus Heinason kanningar av havfrøði, æti og fiskalarvum á Landgrunninum. Hesa ársins tíð eru fiskalarvur frá gýtingini hjá fleiri fiskasløgum, og føðiviðurskiftini hjá hesum fiskalarvum hava sum vera man stóran týdning fyri teirra livilíkindini.
Gróðurin var ikki rættiliga komin á Landgrunninum. Frægast var í økinum við Vágar og undir landi norðanfyri. Hetta sást eisini á nøgdum og samanseting av djóraæti. Væl var av reyðæti, men tey gýttu lítið, av tí at djóraæti tørvar føði (plantuæti) fyri at gera síni egg. Minni var av einum slagi av djóraæti, ið nevnist Temora, enn tað hevur verið hesi seinastu árini. Hinvegin var meira av einum øðrum slagi, ið nevnist Acartia. Um henda gongdin fer at halda sær út á várið og summarið, kann tað vera til fyrimuns fyri fiskayngul, av tí at Temora tykist at vera verri føði enn Acartia.
Bestu føðiviðurskifti hjá fiskalarvum vóru undir landi norðanfyri.
Ein frágreiðing um túrin kann lesast her
Kort, sum vísir støðir og sjóvarhita á túrinum.


text:
Gipsplátur eru fullar av blámusoppi
Gipsplátur eru allar fullar av blámusoppi. Hetta vísir ein kanning, sum Danmarks Tekniske Universitet hevur gjørt, og sum DR nú endurgevur.
Talan er um eina kanning, ið er gjørd yvir longri tíð, har gipsplátur eru keyptar frá ymiskum sølustøðum umboðandi flest allar framleiðarar av gipsplátum.
Úrslitið er ikki gott. Allar pláturnar høvdu munandi spor frá giftigum blámusoppi longu tá tær vóru keyptar. Talan er um eitt ávíst slag av blámusoppi, sum er í øllum plátunum, og tey sum hava rannsakað gipspláturnar eru sannførd um, at talan er um sjálvt pappírið sum verður nýtt, ið er syndarin.
Gips hevur lætt við at upptaka vætu, og pappírið í er heft uppá plátuna ger tað ómøguligt hjá vætuni at sleppa út.
Allir framleiðarar nýta endurnýtslupappír, sum ofta er vátt har tað verður goymt í handlum og øðrum støðum. Blámusoppurin yvirlivir framleiðsluna og endar við at flyta inn í nýgjørd hús og bygningar, har gipsplátur verða nýttar sum byggitilfar.
Í Føroyum hevur gips verið nýtt í minni mun, men nýtslan er nógv økt seinastu 10-20 árini.


text:
Fólk hava hildið ólavsøku, men enn er ikki alt tilfarið hjá mær komið á heimasíðuna. Havi lagt út frá barnaróðrunum og róðrunum við eldru manningum. Nú koma nakrar góðar málmyndir, sum Hans Højgaard hevur tikið. Síðani havi eg klipt myndir til av mest sum øllum manningum, sum komu fram við “Ískaini”, og so havi eg nakrar myndir, sum eg tók av róðrunum á 200 metrar merkinum. Sjálv eftirmetingin av stevnunum skal eisini skrivast. Hetta kemur alt eitt sindur seinni. Eg havi so onkra áhugaverda søgu aftrat frá ólavsøkuróðrunum. 6-mannafarið Hvessingur átti óvæntaða úrslitið, tó ikki so óvæntað, tí Smyril formáddi sær ikki nógv á ólavsøku og ei heldur Eysturoyingur. Les meira…
Eitt veit eg við vissu, og tað er, at barnaróðrarnir ongantíð aftur vera avgreiddir, meðan skrúðgonga er, og ólavsøkan verður sett. Gjørdist heilt bilsin, tá eg sá, hvussu nógvir áskoðarar vóru komnir á Eystaru bryggju at hyggja at barnaróðrunum stundisliga klokkan trý. Alt var klárt. Dómarabátar, eftiransingarbátar, og barnaróðurin var varpaður út á til áskoðararnar á bryggjuni. Hetta kundi ikki vera betur. Havi ikki áður sæð barnaróður á ólavsøku, men hetta skuldi gerast róðrarupplivilsi av teimum heilt stóru. Les meira…
Eg plagi altíð at standa á “Ískaini” og hyggja at kappróðri, tí tá sært tú út undir Argjaland og yvir á 200 og 300 metrar merkini. Og so plagi eg at taka myndir av bátunum, tá teir halda leiðini út á málið. Torførari var í ár, tí nú er eingin Vilhjálmur Tórsheim og Tummas Sørensen. Vilhjálmur er farin. Hesuferð var einsamallur maður í eftiransingarbáti, men summar manningar lurtaðu ikki, tá hann bað tær ikki rógva á róðrarøkinum út á málið. Tí var torførari hjá mær at taka myndirnar. Havi nógv tilfar frá ólavsøkuróðrunum, sum eg komi at leggja á heimasíðuna. Byrji fyrst við eldru rógvarunum. Les meira…
Veður, streymur og vindur er stórur partur í føroyskum kappróðri, men ikki er neyðugt at hugsa um hetta seinnapartin, tí tað er av fagrasta veðri allan róðrarteinin frá Argjalandi og inn á Havnarvág. Hugdi í veðurkortið, og tað sigur 3 til 8 m/s, men í morgun er mest sum stilli. Hann er norðan í ættini, og tá hann sigur frá eitt sindur av sól seinnapartin, so kunnu bátarnir vegna sólarlot fáa lítið lot ímóti ella framman á stýriborð. Er talan um steym, so rekur vestfallið átta tímar og eystfalli fýra tíma í Nólsoyarfirði. Er vestfall, so kann reka fram við Molanum, og teir sunnastu bátarnir kanska fáa heilt lítið mótrák, men komin inn um Molan er einki rák. Les meira…
Seinasta leygarkvøld var eg í brúdleypi hjá einum bróðursoni. Tá borðhaldið var hálvrunnið kemur ein toftamaður til mín og sigur nakað soleiðis. – Roknar tú við Vagnur, at Eysturoyingur vinnur á ólavsøku. Eg plagi altíð at hava eitt svar, men hesuferð var einki svar. Svaraði manninum. – Tey fýra 10-mannaførini hava verið so jøvn í summar við trimum ymsum vinnarum, at vónleyst er at gita, hvør bátur vinnur á ólavsøku. Endaði at siga, at eg vónaði, at Havnarbáturin vann, tí so hava øll tey fýra 10-mannaførini vunnið róður í summar. Róðrarteinurin í Havn er jú bara 901,25 metrar, og søgan sigur okkum, at vit hvørja ólavsøku fáa okkurt óvæntað úrslit. Les meira…
Í sambandi við at unga bygdin Norðdepil 28. august fyllir 150 ár, skipar Hvannasunds kommuna fyri hátíðarhaldi. Tey ætlaðu at hava kappróður á hátíðardegnum og vendu sær tí til fyriskipararnar av ódnartøkum, og teir komu beinanvegin við uppskotinum at hava fyrsta ódnartakið í Hvannasundi. Skráin fyri tey trý ódnartøkini eru løgd. Leygardagin 27. august verður farið til Hvannasunds, 10. september til Miðvágs og finalan fer fram í Runavík tann 24. september. Anna Arnfríðudóttir Andresen er nevndarlimur í Norðdepils-Hvannasund róðrarfelag, og hana havi eg tosa við. Og hon sigur. Les meira…
Sært tú gamlar róðrarmyndir, lupu rógvarar ikki á bláman í ovfarakæti eftir sigur. Hetta er nýtt fyribrigdi, men fyribrigdið kann gerast álvarsligt. Ikki er vandamikið at svimja á sjónum, men vandamikið at leypa á bláman beint eftir harðan róður. Pulsurin er høgur, andrenalinið ferðast skjótt í kroppinum, og tú sveittur. Leypur tú tá á bláman, kanst tú koma í eina sjokkstøðu, sum í ringasta føri kann føra til, at kroppurin lammast. Tú fært ikki anda og kanska svímar. Fyri nú nógvum árum síðani leyp rógvari á bláman á ólavsøku, og hann gjørdist álvarsliga sjúkur. Hann misti førleikan í beinunum, og tað gekk long tíð, áðrenn ungi maðurin kom fyri seg aftur. Alt gott um at vísa sína bleika vakra vælvanda yvirkropp á ólavsøku fyri nógvu áskoðarunum, men latið vera við at leypa á bláman, tí so kann ólavsøkán vera liðug á hesum sinni. Eitt er, at tit fáa krím, men verri er, at ti kunnu gerast álvarsliga sjúkir. Myndin omanfyri er frá 2004, tí Havnarbáturin vann FM-heitið á ólavsøku. Tríggir rógvarar lupu á bláman í ovfarakæti, og ein av teimum er rógvarin, sum liggur frammi í rong. Hann er ikki væl fyri, men hann koma fyri seg aftur, skal sigast. (Vagnur)
– sigur 43 ára gamla Aimi Justinussen, sum rør við Gongurólvi kvinnum masters. Sjálvur stúrsaði eg við, tá eg hoyrdi frásøgumann Kringvarpsins siga í Vestmanna, at í Sortudíki hava vit siðvenju og hava gjørt av ikki at varpa út tildømis 6-mannafør við kvinnum masters og barnaróðrar. Tí fylgdi kringvarpsbáturin í Vestmanna ikki teimum trimum 6-mannaførunum Riddaranum, Gongurólvi og Fortunu, sjálvt um kringvarpsbáturin lá við málið og hevði stundir at siga okkum øðrum frá róðrinum. Hetta havi eg tosað við Aimi um, og hon er sera vónbrotin. Les meira…
Nógv hendur í høvuðsstaðnum í løtuni í hvørfall í grannalagnum hjá okkum. Í gjár koyrdu stórir trailarar í gøtunum, og seinni kom stórur krani omanvið, tí nú skuldu skúlastovurnar við Sjónleikarhúsið burturbeinast. Ja, so í gjárkvøldið kom eldur í húsini við Tinghúsvegin, har AA-felagsskapurin heldur til. Roykurin var øgiligur, og tað luktaði av brendum timbri langar leiðir. Næmingarnir í 8. og 9. flokki dámdu væl skúlastovurnar, men tær kostaðu ein bóndagarð at hita upp, tí el-ovnar vóru í hvørjari stovu. Les meira…
Myndina omanfyri tók eg á “Ískaini” í 2003. Hetta var árið, tá vit byrjaðu heimasíðuna Drekin.fo. Vit vóru væl mannaðir. Gunnar sat í málbilinum og sendi út úrslit til fjølmiðlarnar, Christopher tók myndir á hvørjari stevnu, og eg skrivaði og savnaði alt tilfarið. Tó tók eg eisini nakrar myndir á ólavsøku. Magni, sum róði sjálvur, savnaði gomul hagtøl og arbeiddi eisini við heimasíðuni. Hetta var spennandi og stuttlig tíð at minnast aftur á. Eg liggi inni við kanska fleiri enn 30.000 róðrarmyndum frá hesi tíðini, sum nógvar liggja á Drekin.fo men eisini aðrar myndir. Í 2003 sóu vit á ólavsøku heili tólv 6-mannafør við monnum. Sum tit síggja á myndina, var sum í grind, at tá tey tólv 6-mannaførini fóru fram við “Ískaini”. Støðan í løtuni er, at barnamanningarnar og annars ungdómsmanningarnar eru øktar í tali, men tildømis 6-mannaførini við monnum, sum var størsti bólkur í 2003, eru fækkað nógv. Myndin er tikin við mínum gamla myndatóli, og litirnir á myndini eru betri, enn á teimum nýggju digitalu myndatólunum. Meira djúpd er í litunum á gamla myndatólinum, sum ikki var digitalt. (Vagnur)


text:
Í dag vóru halgikvæði á skránni. Hugsa um Katrina í Torkils døtrum, hvussu hon er lýst? Hon tímir ikki upp og í kirkju, hon svarar pápa sínum illa aftur, hon ornar rossið sjálv úti í rossahúsinum, og hon er ein frálík reiðkona. ALt eginleikar, sum vit í 2011 halda vera púra vanligir hjá einari óstýriligari ungari gentu, hon er bara sjálvstøðug og vil hava sín rætt. Um nú kvæði er 800 ár? Hvat mundu tey hildið um eina slíka gentu? Ja, hon fekk eina ringa lagnu, hon bleiv dripin, kanska tað er revsingin fyri at vera so framlig og frí. Hon kundi sitið heima hjá pápa sínum, til onkur kom at biðja um hana. Men vísan letur hana fáa uppreisn, ella fyrigeving við undurverkunum. Men also, hvat skal hon hava fyrigeving fyri? At hon varð neyðtikin kanska, ella at hon noktaði at lata seg neyðtaka? Nei, líka mikið, men í søguni “Ein gomul søga” hjá Jóhonna M. S. Hansen er maðurin, sum er prestur, í øllum føri verri enn hin grábeinti sjálvur, so harðligur og óndur hann er við hana. Og hví: tí hon skal hava verið í hóslag við hin ónda, sum hevur hjálpt henni at sleppa undan at eiga børn, í dag rópa vit tað fyribyrging…..ja tann svarta miðøld…men hvussu við okkara upplýstu tíð ? Hvussu er í Írlandi? Hvussu við ungum gentum, sum mega rýma undir jørð, tí at tær eru ikki “reinar” og sostatt kunna drepast av beiggjum, pápum og øðrum monnum…nei tann svarta miðøld er ikki so langt burturi. Vit bóru tekstirnar saman við myndir hjá eitt nú Beintu av Reyni og Øssuri Johannesen og Sigrun Gunnarsdóttir, t.d. hesa sum eitur “Komið til mín”, í mínari verð eitt løgið heiti, tí at hesin persónurin ella figururin er als ikki álitisvekjandi við lykli um hálsin og bláum klovnaskóm. Meiri speisk…hugsi eg
Sep 29, 2011
Sep 28, 2011
Okkara dýrgripir
Ja, nú ljóðar yvirskriftin ordiliga romantisk, men tað er nú einaferð so, at vit eiga so flott og fín kvæði, sum fá onnur í heiminum, og tað eru okkara dýrgripir. Rasmus segði leygarkvøldið í sjónleikarhúsinum, at tað var merkiligt at hugsa um, at bara nøkur fá fólk í allari verðini duga at skipa Brynhildartátt, og tey eru øll føroyingar. Havi verið á skeiði í dag – um kvæði í undirvísing. Listafólk hava altíð brúkt skaldskap av mannamunni til at gera burturúr, so hesir dýrgripir eru ikki til at leggja í eina boks til at goyma, men til at brúka, lesa og kvøða og dansa. 800 ára gamlir tekstir hava prógvað sítt virði, tulkast av nýggjum, aftur og aftur í málningi, sangi og tónleiki og søgu. Evnini, persónarnir …sálarfrøðin, vandamálini, konstellatiónirnar … gera kvæðini til modernaðan skaldskapur. Á skeiðinum sóu vit filmin hjá Andriasi Høgenni “Imens bladene falder”. Ein sera sterkur stuttfilmur um menning, mammurollu og ivaleyst okkurt annað. Sera áhugaverdur dagur á MMR í dag. Og BTW, sum bloggan Turið plagar at siga, Kirsten Brix er lærari á skeiðinum.
Sep 27, 2011
Grøn orka
Hvat grønt er í at taka allar áirnar, har sum áirnar hava verið verður ikki grønt. Svørt sár í náttúruni, og grasið verður ikki grønari av, at vatnið verður burturveitt.. Eg b…i uppá, at um SEV so tekur allar áir og løkir og hvørja tjørn í Føroyum, so verður tað sum ein dropi í havinum. Varandi oka, kalla tey tað eisini, ja vatnið kemur av himni, eg veit, men áirnar vóru varandi virði, tær vara ikki á henda hátt. Langtíðarárin, 50 ella 100 ár fram í tíðina, hvussu við tí? Løtuvinningur er at taka eina og eina á og so fáa nakrar 100 kw tímar ella mwt , ella hvussu tað eitur. Tað gera tey púra beint á Selatrað og í Sjóvar kommunu, at tey siga kortanei. Streymnýtslan veksur so skjótt, at áirnar eru bara viðfáningur kortini, eitt prestiguprojekt hjá SEV. Hvussu við alduorkuni, hvar er hon? Ikki ein fingur lyfta teir at kanna tað slagið av orku. Onkur hevur verið í Bretlandi og hugt at einum verki…men einki hoyrist um slíkt. Myndin er av Blásenda á Selatrað og tikin av heimasíðuni hjá Dimmu.
Sep 25, 2011
Tríggir mánaðir til jóla
Var boðin til náta, ja tað var nú súpan, náta og rísalamang (v/mandlugávu). Hvussu originalt er tað? 25 september, taka jólini upp á forskot, jólahald uttan stress, ja ongar gávur, nemliga! Jólahald við minimalum jólapynti, bara vertskonan hevði eitt jólatræ í oyranum…flott! Ein so hugnalig løta hjá míni originalu vinkonu. Hon hevur sjálv verið eftir náta. Hon elskar at spæla klovn, hon dugir so sera væl at gera mat og at pynta bæði borð og annað. Hon er listarlig..ja tú gitti rætt. HON er tað.
Sjálvt súpanarliturin hóskar til dúkin, vín afturvið, flutes og epli úr Havardali. Hvat kann mann ynskja sær meir.
Gjáartúrurin 24. sept 2011
Vit fóru norð seinnapartin, hittu Asfinn á vegnum, hann var har við sínum myndatóli. Hanus Súni kom eisini í Hoygarðin , áðrenn kvøldsetan skuldi vera. Aftanáaftur fóru vit ein kvøldartúr niðan á GJógv og oman í fjøruna, veðrið var so gott og stjørnuklárur himmal. Morgunin eftir fingu vit okkum egg og bacon, og so fóru vit í kirkjugarðin at leggja blómur á ommu og abbasa grøv. Turið hevði morgunfrúur norð við. Tá ið vit komu suður, fóru vit í Norðurlandahúsið at lurta eftir Bergi, sum talaði um Viderø. Tað var væl sagt, tók bert 15 minuttir, men kortini ein lítl smakkiroynd av tí, hann fer at arbeiða við til sína phd. ritgerð.
Sep 23, 2011
SIGURÐ JOENSEN 100 ÁR
Í Sunda kommunu hava tey mentanardagar á hvørjum ári, tær ellivu bygdirnar í kommununi spenna seg út at hava mentanarlig tiltøk í eina viku. Tiltakið við Gjógv var kvøldseta til minnis um gjáarmannin, skaldið, sakføraran og merkismannin Sigurð Joensen – ja pápa. Soleiðis skrivaði Ásdís á ta stóru kakuna, sum hon hevði evnað til til haldið. Tey vóru so væl Ásdís og pápi, mamma hennara Marianna og pápi vóru systkinabørn og vóru altíð so góð við hvørt annað.
Bygdarhúsið var fullsett kl. 7, tá ið kvøldseta skuldi vera. Turið hevði fyrst ein fyrilestur um Sigurð, hansara lív og størv og nakað um hansara skaldskap. Áhugavert var at hoyra, hvørjar lærugreinir vóru á tímatalvuni, tá ið hann var á háskúlanum í 1932, tað vóru ikki lættisoppar, sum har vóru serveraðir fyri næmingunum. Spennandi at hoyra, hvussu bøkurnar um lítla Sjúrð vísa, at bøkurnar venda sær til lesaran, barnið, við undirhaldi og lærdómi. Sjónarhornið er soleiðis háttað, at lesarin fær greitt svar upp á mangt, sum lítli Sjúrður við hava svar uppá. Sera rørandi var at hoyra Turið lesa upp yrkingina “Ad matrem”, sum Sigurð yrkti til mammu sína, ein sera kensluborin og kærleiksfull heilsan til hennara, sum gav honum lív og uppvøkstur. Turið las eisini “Norðhavið”, og hon gjørdi tað væl.
Tað næsta á skránni var, at eg las “Tjúgundi maður umborð” – tað er ein nøtrisøga, onkur segði aftaná, at henni dámdi ikki so væl spøkilsissøgur. Einaferð havi eg roynt at lært meg hana uttanat. Eg segði hana einaferð við ongari bók á Café Chill í Kollafirði, har var eitt frásøgukvøld, og eg royndi meg eisini við henni í Lejre í Danmark í summar á eini frásøgustevnu, men tá bullaði eg danskt. Søgan er rættiliga bókmentalig, og við øllum sínum skipsorðum og sluppmáliskum er hon ikki løtt at læra uttanat, so tað bleiv til upplestur við Gjógv, eg visti eisini, at áhoyrararnir har kendu til søguna og málið og ivaleyst vildu hava “ta ektaðu varuna”. Men tað gekk bara væl, hugsi eg.
Vit høvdu eina myndarøð við, sum var á stórskíggja, myndir av Sigurð og Sigrið og onkrar gamlar myndir frá Gjógv, og bøkurnar hjá Sigurði lógu frammi.
Hugaligt at fólkið við Gjógv minnist pápa og vil heiðra hann.
Sep 21, 2011
Bókastev
Í kvøld vóru vit hjá Gunnvør. Har var alt gott at fáa, og bókin var Túsund bjartar sólir eftir Khaled Hosseini. Onkur okkara las hana fyri aðru ferð. Semja var um, at tað er ein fantastisk bók. Ógvuslig og syndarlig í støðum, men endar kortini við vón. Ofta fellur prátið á aðrar bøkur og filmar, sum vit hava lisið. Marjun lesur eina nú hjá Herbjørg Wassmo, sum eitur “Kann eg fáa eitt glas av mjólk”, og hon er so syndarlig og full av ræðuleika, at hon orkar ikki at lesa hana lidna. Svenski filmurin í Klipp-felagnum í síðstu viku var eisini fullur av harðskapi og ræðuleika. Bókin hjá Hosseini sigur frá Afghanistan frá uml. 1960 og inn í hesa øldina. Konufólk eru høvuðspersónar og landið. Tær verða illa viðfarnar og eyðmýktar av Rasheed og av teimum lógum , sum verða settar í gildi. Landið verður eisni illa viðfarið og neyðtikið av ymsum, russar eru har sum hersetingarvald og taleban tekur síðani valdið. Men endin á bókini er vóngóður, trø og urtir vaksa aftur í Kabul, fólk eru farin at byggja hús og mála hús. Laila er við barn, og Tariq hevur fingið samband við Zalmai. Vit prátaðu um mentanina, sum sigur, at kvinnur skula vera í burka, ikki kunna fara út einsamallar, ikki ganga í skúla os.fr., og hetta er so stutt síðani, at tað er næstan nú.
Hvussu man vera at búgva í Kabul nú. Man tað vera betri enn tá Mariam og Laila búðu har saman við húsbøðlinum Rasheed. Í gjár bleiv ein av friðarsamráðarunum, Rabbani, dripin av eini bumbu. Bumban var krógvað í eini turban. Rabbani var forseti til talebannar tóku valdið í Afghanistan.
Sep 20, 2011
Metaforjagstran
Havi sitið og leitað á netinum eftir greinum um metaforur. Serstakliga um ferð, at koyra ella koyrivegin og serstakliga vestureftir. “Going west” , Westward Ho! Fann nógv um koyring sum metaforu, m.a. eina heila ritgerð um bókina “The Road” hjá Cormac, dystopi um ein pápa og ein son, sum ganga og ganga og ganga. Trongt er portrið og smalur er vegurin, men vítt er portrið og breiður er vegurin.. eg hugsi vegur man vera ein tann elsta metaforan yvirhøvur.
Minnir meg um eina søgu jká Jens Paula Heinesen um smádreingirnar, sum fara út um hagaportrið. Har er alt so fremmant, og teir síggj stór spor eftir kleyvunum á tarvinum. Portrið er verjan ímóti tí villa og ónda.
Fiskakassarnir eru kanska ikki so vakrir, men teir gera nokk sína nyttu.
Teir hálshvítu standa vakt um gamla kirkjugarð, har valdar friður mitt í ferðslurokinum í Havn.
Sep 19, 2011
Odd one out!
Í skúlanum hjá okkum hava vit eina kantinu, har ber til at keypa døgurða, sodavatn, salat, tvíflísar og bollar av ymsum slag og rátt grønmeti, sum hetta á myndini. Uppgávan hjá tær lesari er at finna tann lutin tað grøna metið, sum ikki hoyrir til, sum heldur ikki er grønt, men svart. Tað krevur nógv-øgiliga nógv at ganga framvið kassanum og ikki taka eisini hatta svarta grønmetið. Hin myndin er brún – øgiliga brún, ein oyggj og nakrar smærri oyggjar vestanfyri og so meginlandið. Myndin er av einum tanga við Áir, sera flottir litir. Seti hana eisini á forsíðuna.
Sep 18, 2011
Hvalastøðin við Áir
Stuttligt at hava eina so stóra verkætlan í gerð. Tey hava longu gjørt nógv. Andrass Mortensen segði, at síðani 1983 hevur hann havt umsjón har norðuri og fingið lutir til høldar. Húsini eru merkt, og okkurt er smíðað, soleiðis at fólk sleppur framat at hyggja. Men tú skalt ikki vera serfrøðingur til at síggja, at har er nógv eftir at gera.
Heilt unikt verður savnið, løgnar maskinur og ketlar og tangar, her niðanfyri er ein sentrifuga.
Alv skúlin við Áir er eisni partur av hvalastøðini, hann bleiv bygdur í 1949. Teir høvdu fingið at vita, at um teir kláraðu at taka 200 hval upp eitt ár, so skuldu teir fáa eini nýggj hús til arbeiðsmenninar. Nógvir eldri menn vóruóg hugdu leygardagin, fleiri høvdu sjálvir arbeitt her ella í Lopra. Myndin er av einum, sum hevur arbeitt í Lopra á hvalastøðini har. Hann vísir ein flensara.
Skyldkonan Meduna fer at vera við í arbeiðinum, hon skal máta upp og tekna húsini. Her síggjast hon og drongur hennara taka myndir.
Nógv fólk var og hugdi, og øll vóru líka hugað og fegin.
Leygardagsútferð
Vit fóru úr Havn klokkan 9.30. Fyrsta stopp var í Orkis, blómuhandilin í Runavík – ella er hann á Glyvrum? Vistu tit, at har er caramel kaffi og Irish cream kaffi at fáa. So gekk leiðin á Toftavatn, har gingu vit so – eftir gøtuni, sum er løgd har og har sum eingin gøta er ígjøgnum lyng og mýru. Har er óalmindiliga vakurt. Ikki nógvur fuglur hesa ársins tíð, men svanir og dunnur á vatninum. Tað er eitt gott hugskot at gera plássið til tjóðargarð.


text:
Annar páskadagur
mentan17-04-2017 - 09:57 - Jóanis Nielsen
Hin Tóma Grøvin.
Men fyrsta dagin í vikuni kemur Maria Magdalena tíðliga á morgni, meðan tað enn er myrkt, til grøvina, og hon sær, at steinurin er tikin burtur frá grøvini. Hon fer tá rennandi og kemur til Símun Pæturs og til hin lærusveinin, hann sum Jesus elskaði, og sigur við teir: "Teir hava tikið Harran úr grøvini, og vit vita ikki, hvar teir hava lagt hann."
Tá fór Pætur út og hin lærusveinurin, og teir komu til grøvina. Men teir runnu báðir saman, og hin lærusveinurin rann undan, skjótari enn Pætur, og kom fyrr at grøvini. Og tá ið hann kagaði inn, sá hann línklæðini liggja har, men fór tó ikki inn. Tá kemur eisini Símun Pætur, sum fylgdi aftan á honum, og hann gekk inn í grøvina, hann sá línklæðini liggja har, og sveittadúkin, sum hann hevði havt um høvdið, sá hann liggja, ikki saman við línklæðunum, men samanballaðan á einum staði fyri seg sjálvan. Tá fór nú eisini hin lærusveinurin inn, sum fyrr var komin til grøvina, og hann sá og trúði. Tí at enn høvdu teir ikki skilt skriftina, at hann átti at rísa upp frá deyðum.
Lærusveinarnir fóru tá heim aftur til sín sjálvs. Men Maria stóð uttanffyri við grøvina og græt.
Sun hon nú græt, kagaði hon inn í grøvina, og hon sær tveir einglar í hvítum klæðum sita har annan við høvdalagið og annan við fótalagið, har sum Jesu likam hevði ligið. Og teir siga við Hana: "Kvinna hví grætur tú?" Hon sigur við teir: "Tí at teir hava tikið harra mín, og eg veit ikki, hvar teir hava lagt hann." Tá ið hon hevði sagt hetta, vendi hon sær við, og hon sær Jesus standa har, og hon visti ikki, at tað var Jesus.
Jesus sigur við hana: "Kvinna hví grætur tú? Hvørjum leitar tú eftir?"
Hon hugsaði, at hetta mundi vera urtagarðsmaðurin og sigur við hann: "Harri, hevur tú borið hann burtur, tá sig mær, hvar tú hevur lagt hann, og eg skal taka hann."
Jesus sigur við hana: "Maria!" Hon vendir sær á og sigur við hann á hebráiskum: "Rabbuni!" (Tað merkir: meistari). Jesus sigur við hana: "Nem ikki við meg, tí at eg eri enn ikki farin upp til faðirin, men far til brøður mínar og sig teimum: "Eg fari upp til faðirs míns og faðirs tykkara, til Guðs míns og Guðs tykkara."
Maria Magdalena kemur og boðar lærusveinunum: "Eg havi sæð Harran!" og at hann hevði sagt henni hetta. (Johs. 20.1-18).


text:
Gongustjørnur
Jørðin er ein av átta stórum og næstan rundum klótum, sum mala um Sólina. Klóturnar eru gongustjørnur: stórar kúlur av metali, gróti og gassblendingum, sum ganga í ringrás um eina stjørnu. Tær fimm, sum eru næstar okkum (Saturn, Jupiter, Mars, Venus og Merkur) síggja vit við berum eygum. Tí vistu fólk í fornøld um tær.
Ikki fyrr enn kikarin varð uppfunnin í 17. øld, vórðu hinar gongustjørnurnar sæddar. Uranus varð funnin í 1781 og Neptun í 1846; Pluto, sum varð funnin í 1930 og undan henni Ceres, sum varð funnin í 1801, hava verið taldar millum gongustjørnurnar, men eru tað ikki longur (sí greinarnar Pluto og/ella Gongustjørnudvørgar).
Jørðin og hinar gongustjørnurnar ganga í eini mestsum rundari rás um Sólina, men tær snara eisini um seg sjálva. Tær lýsa ikki, men vit síggja tær, av tí at Sólin skínur á tær, og ljósið verður kastað aftur til okkara. Flestu gongustjørnur í sólskipan okkara hava mánar malandi í ringrás rundan um seg; bert Merkur og Venus tykjast bróta frá hesi meginreglu.


text:
Vágamenn vilja eisini spæla við
1. lið18-08-2017 - Jónfinn Petursson
Undan 19. umfari í Effodeildini: HB – 07 Vestur
Sunnudagin verður aftur dystur í Gundadali. Vágamenn, ið liggja heldur tungt í vatnskorpuni fyri tíðina, koma á vitjan.
Síðani avsmurningin móti NSÍ og tepra tapið fyri B36 hava vágamenn vunnið móti Skála og spælt javnt móti sundalagsmonnum.
Serliga at koma afturíaftur eftir at hava verið aftan fyri við teimum sunnudagin eigur at kennast sum ein hálvur sigur.
Men heilt ókeypis var tað ikki. Bæði Ken Fagerberg og venjarin, Trygvi Mortensen, blivu riknir av vøllinum og verða tí ikki við í Gundadali.
Í skrivandi stund eru vágamenn fimm stig frá at bjarga sær yvirliving í deildini, so helst verður lagt nógv fyri, tá teir koma á vitjan sunnudagin.
Vit vunnu aftur, tá NSÍ vitjaði leygardagin. Ein greiður og væl uppiborin 4-1 sigur sigur tó ikki alla søguna, og helst kundu vit havt skorað enn fleiri mál.
Síðan tapið við Margáir hava vit bara vunnið, og serliga mátin vit hava greitt sigrarnar vísur, at okkara, avgjørt hava fingið fatur í rætta endanum.
Góður stríðsandi og frálíkur vilji at gera hvønn annan betur, og hugur at berjast um hvønn tann einasta bólt hevur verið dagligi kosturin seinastu dystirnar. Halda vit á við hesum, eiga vit eisini at fara nøgd úr Gundadali komandi sunnudag.
Vit gleða okkum almikið til dystin, sum verður leiktur kl. 15.00, og ynskja øllum hjartaliga vælkomnum í Gundadal, okkara leikvøll.
Góðan dyst og koyr á, HB!!!!
Allir dystirnir í 19. umfari eru hesir:
1908 Skála – KÍ
2008 HB – 07 Vestur
2008 Víkingur – B36
2008 TB/FCS/Royn – ÍF
NSÍ – EB/Streymur
Harumframt
1608 B36 – NSÍ 2-0
Hesin er úr 20. umfari og er framskundaður vegna steypafinaluna.
Mynd: Rakul Hansen


text:
Gull og tvær bronsu
Reykjavík international games er av á hesum sinni. Og okkara svimjarar koma ikki tómhentar heim aftur:
Heidi vann gull á 50 m teininum í ryggsvimjing og Signa Vár vann bronsu í somu kapping. Harafturat vann Heidi bronsu í 50 m frísvimjing.
VIt ynskja teimum tillukku við frálíku úrslitunum, og í næstum vera øll úrslitini at síggja HER
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
Vanliga sjónarmiðið er, at jú meira eitt land granskar, jú betri. Í Føroyum varð í 2003 granskað fyri uml. 84 mió. kr. Hetta er ein minni upphædd, enn fyritøkan B&O, sum er 10. mest granskandi eindin í Danmark, granskar fyri, og 25 ferðir minni enn Ísland granskar fyri. Sum heild eru Norðurlond fremstu lond í heiminum, meðan Føroyar liggja millum aftastu lond í Evropa.
Tað almenna granskaði fyri 64 mió. kr., sum er 0,66% av BTÚ. Avmarkaða granskingin hongur natúrliga saman við avmarkaðu støddini á samfelagnum. Henda innbygda avmarking hevur við sær serligar avbjóðingar fyri føroyska gransking. Sum heild er samanhangur millum fagliga tilfeingið og frambrot innan gransking, og tí er gransking tilfeingiskrevjandi, bæði á førleikaøkinum og fíggjarliga sæð. Tað er tí ein serlig avbjóðing fyri bæði politisku skipanina og granskingarskipanina, at granskingin verður løgd soleiðis til rættis, at mest møguligt fæst burturúr. Støðan í Íslandi er tó eitt dømi um, at møguleikar eru hjá smáum londum at vera frammalaga í granskingarhøpi.
Føroyar veikar í granskingarhøpi
Tá hugt verður eftir tølunum aftanfyri granskingina, síggjast nakrir gjøgnumgangandi bygnaðarligir munir, sum býta londini upp í "sterk" og "veik" lond. Eyðkennini eru millum onnur hesi:
- Tey "sterku" londini hava nógva vinnugransking, og av tí at vinnan vanliga fíggjar mest av egnari gransking, er vinnufíggingin høg. Til samanberingar hava Føroyar næstminstu vinnugranskingina og vinnufíggingina. Bert Pólland er aftanfyri.
- Hóast gransking innan hægri útbúgving ikki er so stórur partur av samlaðu granskingini, hava "sterku" londini heilt umfatandi gransking á hesum øki. Føroyar hinvegin, er landið við minstu granskingini innan hægri útbúgving, meðan Ísland til samanberingar er triðstørst.
- Hóast onnur almenn gransking er lutfalsliga lítil partur av samlaðu granskingini hjá "sterku" londunum, hava hesi lond tó samanlagt meira av "aðrari almennari gransking", enn "veiku" londini. Føroyar skilja seg her burturúr, við at hava nógva "aðra almenna" gransking, men eisini á hesum økinum er Ísland tó framman fyri Føroyar.
Viðvíkjandi kvinnuluttøku í bæði vinnu- og almennari granskingini er støðan eitt sindur blandað. "Veiku" londini hava sum heild rættiliga høga kvinnuluttøku í granskingini. Í almennari gransking eru Føroyar á aftasta plássi í kvinnuluttøku, og í vinnugranskingini er Japan einasta landið, ið hevur lutfalsliga minni kvinnuluttøku, enn Føroyar. Í Íslandi er kvinnuluttøkan sum heild sterk.
Verður hugt eftir heildini, eru Føroyar, saman við Póllandi, Portugal og Spania, sostatt greitt eitt av teimum "veikaru" londunum í granskingarhøpi. Tað er einans viðvíkjandi almennari gransking, at Føroyar stóðu seg betur enn hesi londini, men kvinnuluttøkan stóð seg tó verri í Føroyum.
Ísland er hinvegin eitt av teimum avgjørt "sterku" londunum og stendur seg heilt væl á øllum hesum økjum. Tó er Ísland ikki á odda viðvíkjandi vinnugransking og vinnufígging, men her vigar tann umfatandi almenna granskingin tungt, og Ísland er sum heild millum mest granskandi londini. Eisini hevur Ísland størstu luttøkuna av kvinnum í gransking.
Óvanligt mynstur í føroysku granskingarnýtsluni
Umframt avmarkaðu samlaðu granskingina er granskingin rættuliga spjadd í Føroyum. Hetta er galdandi bæði fyri nýtsluna sum lutfall av BTÚ og fyri starvsfólk/ársverk sum lutfall av arbeiðsfjøldini.
Tann almenna granskingin er tó í vavi á einum hampiligum stigi, ið ikki er so langt frá stignum hjá fremstu londunum. Vinnugranskingin hinvegin liggur langt av leið frá teimum leiðandi londunum. Hetta samsvarar ikki við vanliga býtið aðrastaðni, har vinnan í flestu førum granskar meira. Í Íslandi er almenn gransking lutfalsliga mest umfatandi og svarar til heili 1,43% av BTÚ, meðan Svøríki og Finnland koma aftaná við góðum 1% av BTÚ. Í Danmark er stigið 0,79% av BTÚ.
Mynd 1: G&M í øðrum londum býtt á vinnu og alment árið 2003, í % av BTÙ
Býtið millum sektorar
Býtið av granskingini millum sektorar innan tað almenna er eisini óvanligt. Í fremstu londum er hægri útbúgvingargransking tann munadyggasti parturin av almennari gransking og er sostatt at rokna sum grundleggjandi "førleika og vitanarmotorurin". Í Føroyum er henda gransking hinvegin lutfalsliga mest avmarkað, við einans sløkum 11 mió. kr. ella 13% av samlaðu almennu granskingini, sum svarar til 0,11% av BTÚ. 2 stovnar arbeiddu við hægri útbúgvingargransking.
Útbúgvingarskipan
Ein týdningamikil leiklutur yvirhøvur í almennu granskingini, serliga hægri útbúgvingargransking, er at styrkja útbúgvingarskipanina. Hægri útbúgvingar framleiða í sjálvum sær starvsfólk við góðum førleikum, sum millum annað kunnu gagnnýtast í sambandi við gransking. Á hesum økinum eru veikleikar í Føroyum. Tá ið tað snýr seg um hægri akademiska útbúgving, eru føroyska vinnan og almenni sektorurin í stóran mun "kundar" hjá útbúgvingar- og granskingarskipanum aðrastaðni, fyrst og fremst í Danmark. Soleiðis koma starvsfólk og førleikar úr øðrum skipanum. Hetta skal tó ikki skiljast sum, at umbýti av granskarum og næmingum millum lond er av tí ringa, tvørturímóti. Men ein sterkur hægri útbúgvingarsektorur er grundleggjandi á mangan hátt, millum annað við at arbeiða við útbúgving og gransking eftir serligum heimligum tørvi, og at samskipa heimliga og útlendska gransking.
Mynd 2: Almennar G&M útreiðslur árið 2003, tús. kr. og í %
Á útbúgvingarøkinum er Svøríki fremsta landið, har heili 85% av samlaðu almennu granskingini er hægri útbúgvingargransking, eins og støðan í Norðurlondum annars vísir seg at vera. Í Íslandi er meira javnt býtt, har er hægri útbúgving og gransking beint niðan fyri helvtina av samlaðu almennu granskingini.
Mynd 3: Útreiðslur til G&M í øðrum londum býtt á sektor árið 2003, %
Sektorgranskingin
Hinvegin er sektorgranskingin lutfalsliga sterk í Føroyum og stendur fyri meginpartinum av samlaða innsatsinum. Talan er um góðar 44 mió. kr., skift á 10 stovnar. Aðrir almennir stovnar, 7 í tali, granskaðu fyri 6,4 mió. kr., meðan stovnar innan heilsuverkið einans granskaðu fyri 2 mió. kr. í 2003.
Samanumtikið
Sæð í mun til nýtsluna, hevur granskingarskipanin samanumtikið sera avmarkað orkuføri. Eisini avdúkar nýtslumynstrið veikleikar í skipanini. Tað er ein styrki at hava umfatandi sektorgransking, men ein grundleggjandi veikleiki er, at granskingin innan hægri útbúgving og heilsuøkið er so avmarkað. Hægri útbúgvingargransking er grundleggjandi pallur hjá aðrari gransking og menning í samfelagnum.


text:
Føroyar og Grønland eru ítøkiliga nevndar í eini frágreiðing um framtíðar uttanríkispolitikkin hjá Danmark. Peter Taksøe-Jensen, sum hevur gjørt frágreiðingina, segði, at vit liva í eini rembingartíð.
Frágreiðingin bleiv løgd fram í danska uttanríksráðnum mánadagin 2. mai.
Hann legði stóran dent á, at Danmark eigur at umhugsa at brúka minni orku til at luttaka í kríggi og samstarvi um áhugamál, har Danmark ikki hevur ein beinleiðis áhuga, og heldur leggja størri dent á Arktis.
- Kongaríkið eigur at raðfesta lutin í Arktis til frama fyri friðarligum og fíggjarligum burðardyggum framburði, sum er til gagns fyri tey í ríkinum og fólkunum í Grønland og í Føroyum. Tað krevur størri samstarv innanhýsis í kongaríkinum, men eisini í altjóða høpi fyri at gagnnýta teir møguleikar, kongaríkið hevur sum arktiskt stórveldi, stendur í frágreiðingini.
Uttanríkispolitiskt orðaskifti
Lars Løkke Rasmussen, forsætisráðharri, heitti í fjør á Peter Taksøe-Jensen um at skriva eina frágreiðing, sum skal vera grundarlag undir samráðingunum um eina nýggju semju um verjupolitikkin eftir 2017.
Peter Taksøe-Jensen hevur staðið á odda fyri arbeiðnum.
Peter Taksøe-Jensen er ambassadørur í India. Hann hevur drúgvar royndir sum embætismaður í uttanríkisráðnum og hevur arbeitt sum ambassadørur í USA.
Hann var eisini ein av teimum, sum var við í arbeiðnum at gera uppritið, sum Anders Fogh Rasmussen, fyrrverandi forsætisráðharri, brúkti sum grundgeving fyri at fara í kríggj í Irak.
Nú stendur Peter Taksøe-Jensen aftur á odda fyri einari frágreiðing, sum fer at elva til orðaskifti.
Í sambandi við frágreiðingina verður varpað ljós á fimm uppskot sum tey mest umráðandi:
- Verjan skal hava fleiri pengar
- Neyðhjálpin skal brúkast uttanlands
- Ein serlig stjórnarnevnd skal taka týðandi avgerðir í sambandi við kríggj og ósemjur
- Ikki fara í kríggj hvørja ferð USA og ST biðja um tað
- Áhugamál mynda uttanríkispolitikkin
Í sambandi við seinasta punktið verður stórur dentur lagdur á Arktis. Peter Taksøe-Jensen sigur, at Danmark eigur at brúka 120 milliónir um árið til verjuuppgávur í Arktis.
Dentur eigur at verða lagdur á mál, sum hava beinleiðis ávirkan á Danmark. Tað merkir, at størri fokus eigur at verða lagt á økini nærhendis Danmark og i danska ríkinum.
Hann leggur stóran dent á, at áhugin fyri arktiska økinum er nógv vaksin seinnu árini, og tí er tað umráðandi, at Danmark er sjónliga til staðar.
So mugu onnur mál víkja. Millum annað heldur Peter Taksøe-Jensen, at Danmark ikki skal brúka orku uppá at fáa Ísrael og Palestina at skriva undir eina friðaravtalu.
Tørvur á samstarvi
Arktis hevur fingið nýggjan geopolitiskan týdning, og fleiri lond gera eisini krav uppá sjóøkir. Tað hevur við sær politiskan spenning millum londini í Arktiska Ráðnum.
Danmark, sum limur í Arktiska Ráðnum, hevur ábyrgdina av, saman við hinum londunum í ráðnum, at loysnir verða funnar á ósemjum. Í Ilulissat-skjalinum frá 2008 binda londini seg taka avgerðir sum hava loysnir við við sær.
Russland hevur í fleiri førum provokerað NATO. Javnan er at hoyra, at russisk flogfør hava gjørt seg inn svenska og danska luftrúmið.
Í frágreiðingini verður sagt, at tað er ósannlíkt, at vápnaðir bardagar vera í arktiska økinum. Men ótilrokniligi framferðarhátturin hjá Russlandi kann ávirka trygdarpolitisku støðuna í Arktis.
Peter Taksøe-Jensen sigur, at londini í ríkisfelagsskapinum mugu gera eina størri íløgu í samstarvið í ríkisfelagsskapinum.
- Tað er tørvur á einum altjóða samstarvi. Tað krevur meiri orku, og fleiri fólk áttu at verið sett í starv í danska uttanríkisráðnum at taka sær av hesum. Danmark, Føroyar og Grønland mugu arbeiða meira strategiskt við arktiska samstarvinum. Tørvur er á meiri gransking í økinum, sjóbjarging og eftirliti, sigur Peter Taksøe-Jensen.
Danmark hevur brúk á Grønlandi og Føroyum
Uttan Grønland og Føroyar var Danmark ikki limur í Arktiska Ráðnum. Føroyar og Grønland eru limir í ráðnum umvegis Danmark, men tilsamans hevur ríkið eina atkvøðu, og hana hevur Danmark.
Í frágreiðingini hjá Peter Taksøe-Jensen verður eisini lagdur stórur dentur á, at Danmark hevur brúk fyri Føroyum og Grønlandi.
Serliga Grønland verður nevnt sum strategiskt umráðandi. Aftaná USA og Kanada er danska ríkið triðstørsta landaøkið í NATO.
“Øll londini í Arktiska Ráðnum hava tørv á styrkja hernaðarligu hjáveruna fyri at tryggja arbeiðið hjá mynduleikunum og uppihalda fullveldinum,” stendur í frágreiðingini.


text:
Vit eru nógv, sum hava hildið ondini meðan bíða hevur verið eftir uppskotinum til nýggja fiskivinnulóggávu frá samgonguni. Uppskotið fyriliggur nú, og eru tað mong við mær sum høvdu tørv á nøkrum døgum fyri at lesa alt uppskotið og skilja hvat verður skotið upp. Nógv gott verður skotið upp, lat tað vera sagt við tað sama, men serliga er tað antitrust, uppisøla og økiskvotur, ið stinga í eyguni. Sum saman bert kunna hava eitt endamál, og tað er ein niðurlaging av verandi vinnufyritøkum, so onnur sleppa framat.
Vit lesa á in.fo í dag, at formaðurin í nýskipanar nevndini, Johnny í Grótinum, tekur frástøðu frá ásetingunum um antitrust í uppskotinum. Hann vísir enntá á, at nevndin hevur ávara júst um at seta ov strangar avmarkingar á føroyskar fiskivinnufyritøkur. Og tað sum fyriliggur, er alt ov víðgongt.
Eg eri eg púra samdur við honum. Tað er neyðugt við stórum og sterkum fyritøkum her á landinum, sum víðari kunna menna fiskivinnuna í Føroyum, til frama fyri alt landið.
So kunna vit spyrja okkum hví ein so víðgongd regla um antitrust er komin við í uppskotið. Eg kann bara tulka tað soleiðis, at tað eisini hongur saman við uppskotinum um uppisølu og økiskvotum. Tí veruleikin er tann, at tú kanst bara býta eina kvotu til eitt vist. Í dag fiskar t.d. uppisjóvarflotin allan kvotuna hann fær tillutað. Tí er tað eins vist “sum amen í kirkjuni”, at onkur av verandi má lata frá sær, skulu onnur framat. So óansæð hvat verður sagt og ført fram, so kann tað bert gerast við einari “NIÐURLAGING AV VERANDI VINNUFYRITØKUM”
Uppskoti leggur samstundis upp til, at nú kunnu ávís økir eisini fáa fiskirættindir/kvotu tillutað eftir serligum treytum. Hetta kann ikki vera rætt. Fyri nøkrum árum síðani, vóru fiskirættindir runt um í landinum. Men teir persónar sum vardu av teimum, valdu at “kasta handklæði í ringin” og stinga milliónir í egna lumma. Nú verður lagt upp til, at júst hesi somu skulu fáa møguleika at ogna sær fiskirættindir aftur, og enntá undir serligum reglum, bara tí júst tað økið er undirumboða við fiskirættindum nú. Og hvar skulu hesi fiskirættindini/kvotur takast frá? Sjálvandi er bert ein møguleiki, og tað er frá teimum, sum keypt tey tá. Aftur her, tað er bara møguligt at býta tað sama, til eitt vist. Skulu onnur hava, so mugu tey sum hava í dag, lata frá sær. Og sjálvandi fer tað at ganga útyvir tær fyritøkurnar, ið longu nú eru hægri enn hetta sera órealistiska og sera lága hámarkið fyri antitrust.
Mín áheitan á Løgtingið er. Latið fiskivinnuna framhaldandi vera fyri fiskimenn og reiðarar, og ikki smartar spekulantar, sum síggja sær ein møguleika at vinna nakrar eyka milliónir, uttan at hava verið við at bygt vinnuna upp. Latið nú tey sum bæði duga, vilja, hava áræði og ikki minst hava prógva sín dugnaskap hava frið at dríva fiskivinnuna. Tað er gott fyri alt Føroya land. Vit skulu ikki gloyma, at heili 70% av øllum skattinum av vinninginum hjá hesum fyritøkum, verður inngoldin til landskassan og ikki til økini, har hesar fyritøkur eru, sjálvt um næstan 100% av teimum almennum útreiðslunum vera goldnar av økjunum, og ikki av landinum.
Tí eigur tað at vera fremsta áhugamál hjá ØLLUM Føroya fólki, at væl riknar føroyskar fyritøkur, hava so góðar sømdir sum møguligt at virka undir, so yvirskotið og inngjaldið til landið er so stórt sum til ber.
Vit eiga at minnast til, at vit hava sera ringar royndir av her á klettunum, tá almennir myndugleikar blanda seg ov nógv upp í vinnu. Almennir myndugleikar skulu seta rammur og geva karmar fyri vinnuna, og ikki stýra henni meira enn heilt yvirskipað. Tískil er tað púra burtur úr “vón og vitið” at man nú ætlar aftur frá almennari síðu, at deila kvotur út til tey, sum “kastaðu handklæði í ringin” fyri nøkrum árum síðani, og tey sum higartil ikki hava megna at komi uppí vinnuna. Enntá við taka frá teimum, sum hava víst í verkið, at tey duga at fáa vinning til hetta land.
Verður uppskotið sum fyriliggur samtykt, og vinnan her í Eysturoy og aðrastaðni skal niðurlagast til frama fyri onnur økir, so verður tað ikki bert vit her í Eysturkommunu sum fara at krevja, at vit býta “sól og vindur” eins, og vit eisini fáa part í teimum sera nógvu milliónum sum m.a. fella í pengakassarnar runt um í landinum vegna vørugjøld, almennar lønir, almenn arbeiðspláss o.s.fr. Tað er ikki meir enn rímiligt.


text:
Kom við KÍ til Stokkhólm og Friends Arena
KÍ leigar flogfar, nú kósin verður sett móti Stokkhólmi og størsta leikvøllinum í Skandinavia, Friends Arena, har KÍ spælir Europa League dyst hóskvøldið 6. juli.
KÍ hevur leingi arbeitt við eini ætlan um at leiga flogfar til fyrsta útidystin hjá KÍ í Europa í 10 ár. Men tað var sjálvsagt treytað av einum lutakasti, sum gjørdi hetta møguligt. Og á tí økinum var talan um eitt dreymalutakast hjá KÍ. Nú kanst tú uppliva dreymatúrin við KÍ í Europa fótbólti.
Leiðin gongur til høvuðsstaðin í Svøríki. AIK úr Stokkhólmi tekur ímóti á Friends Arena hóskvøldið kl. 19.00. Talan um um leikvøll, sum var tikin í brúk í 2012 og sum eisini er tjóðarleikvøllur hjá Svøríki. Hesin leikvøllur tekur 50.000 áskoðarar og er størsti leikvøllurin í Skandinavia. AIK telist millum størstu feløgini í Svøríki og hevur felagið m.a. seinastu 10 árini fleiri ferðir verið tað felagið, ið hevur havt í miðal flest áskoðarar til sínar heimadystir.
Í Stokkhólmi, har yvir 900.000 fólk búgva, eru nógvir møguleikar hjá teimum ferðandi at uppliva ymiskt spennandi hesar dagarnar.
Leiguflogfarið hjá KÍ fer úr Vága Floghavn mánakvøldið 3. juli kl. 21.45 beinleiðis til Stokkhólm. Flogferðin heimaftur verður fríggjamorgun kl. 01.30.
Lægsti kostnaður er 5995,00 kr. fyri hvønn.
Við í prísinum er: Flogferð og ferðaavgjøld, bussflutningur, hotell við morgunmati og atgongumerki til dystin.
Tilmelding og gjalding til túrin fer fram HER


text:
Húsini standa sera væl fyri mitt í bygdini við frálíkum útsýni. Húsini eru í trimum hæddum. Í miðhæddini er inngongd, durur, baðirúm, køkur, stova, stova og goymslurúm / hjallur. Í ovastu hæddini er loft og 2 kømur. Í niðastu hæddini er kjallararúm, fýrrúm og goymsla. Húsini eru í gerð.
Hevur tú spurningar ella vilt tú vita meira um hesa ogn, ert tú altíð vælkomin at ringja ella skriva til okkara.
Fyll út teigarnar niðanfyri – so venda vit aftur við einari tíð til eina framvísing. Hevur tú spurningar annars, kanst tú eisini skriva til okkara her.


text:
Flowsensor
- Flowsensorin hevur bæði funksjónirnar: Trolferð og Symmetri
- Trolferðfunksjónin mátar hvussu skjótt sjógvurin streymar inn í trolopningin
- Symmetrifunksjónin mátar síðustreymin inni í trolopninginum
- Sensorin verður nýttur til at tryggja bestu tógferðina og til at minka um orkunýtsluna og veiðutapið.
Flowsensor (Trolferð/Symmetri) – sensorin sum gevur stýring av geometriini
Scanmar hevur leverað Trolferð-/Symmetrisensorar í 20 ár, og sensorin er vorin óunveruligur fyri teir, sum eru byrjaði at brúka hann. Fleiri og fleiri hava innsæð hvussu tídningarmikil hendan kombinasjónin er fyri at kunna veiða effektivt. Sensorin gevur fulla stýring av geometriini á trolinum og tryggjar samstundis at man hevur optimala tógferð.
Flowsensor á høvðulínuni
Øll trol hava eina optimala vatnstreymsferð sum vil variera við konstruksjónini, meskastøddini, tjúgdini á netinum, knútum og aldrinum á materianinum o.s.fr. Orsaka av undurvatnsstreymum vil trolferðin vera ein onnur enn GPS-ferðin hjá skipinum, og má tí kompenserast. Um trolið verður tógað ov hart, vil ein sokallað “spanneffekt” uppstanda í trolinum og danna eitt trýst framman fyri trolið, sum pressar fiskin út ígjøgnum síðurnar. Tógar man ov spakuliga, gevur tað fiskinum møguleika til at sleppa undan trolinum, serliga størri fiskur á grunnum vatni orsaka av síni svimjistyrki og úthaldni. Trolferðfunksjónin er eitt amboð til at halda røttu tógferðina í forhold til broytingar í undirvatnstreyminum. Symmetrifunksjónin vísir síðustreymin inn í trol-opningin sum leiðir til eitt skeivt og ineffektiv trol. Síðustreymar uppstanda orsaka av skeivum veiðurlongdum, undirvatnsstreymum og fisking í kantum.
Um hetta ikki verður rættað við hjálp av ymiskari veiðurlongd, vil trolið ikki vera symmetrisk við vatnstreymin. Hetta við so aftur føra til lukkaðar meskar á aðrari síðuni á trolinum og útvíðaðar meskar á hinari síðuni, soleiðis at vatnstreymunin leiðir fiskin út í gjøgnum vengurnar á trolinum.
Flowsensor í “bellinum”
Av tí at ummálið og meskarnar á trolinum eru minni longuri afturi á trolinum, so má nógv av sjónum ígjøgnum síðunetið. Man fær tá eina “spanneffekt” sum útvíkkar meskarnar. Tá ið tað hendur, har sum meskarnir eru stórir, vil fiskurin sleppa ígjøgnum, ella vil fiskurin standa fastur í meskunum. So hvørt sum posin fyllist, vil “spanneffektin” vaksa og flyta seg longur fram í trolið. Hetta kann merkjast við at tað tekur langa tíð at fylla tað fremsta av posanum upp. Generelt vil tað tá vera betri at hála og skjóta trolið aftur. Við at brúka Flowsensor í “bellinum” við Trolferð og Symmetrifunksjón, kann skiparin fylgja við vinkinum og ferðini á vatnstreyminum, og har við umgangast “spanneffekt” og tap av veiðu.
* Avhenger av akustikkforhold, støy fra fartøy, montering og plassering av sensor og hydrofon
*Merk: Alle spesifikasjoner kan endres uten forhåndsvarsel


text:
Italia vann stórsigur 29-18 á Føroyum í kvøld
ítróttur13-01-2018 - 22:33 - Jóanis Nielsen
Allar vónir vórðu settar til at Føroyar kundu fáa eitt heiðurligt úrslit ímóti Italia, men tað gjørdist til eitt stórtap 29-18 eftir at støðan í hálvleikinum var 13-10 til Italia.
Dysturin var snøgt sagt vánaligur, tað vóru nógvar villur frá báðum síðum og einki spennand ella stuttligt at hyggja at.
Føroyar hava sostatt tapt allar sínar dystir í bólkinum og endaðu aftast við ongum stigi.
Føroyskir málskjúttar:
Peter Krogh 4
Jónas G. Djurhuus 3(2)
Kjartan Johansen 2
Rókur Akralíð 2
Tróndur Kragesteen 2
Niklas Selvig 1
Høgni Klein Olsen 1
Hilmar Leon Jakobsen 1
Sjúrður Olsen 1
Sigmundur Nolsøe 1


text:
Kristina Clementsen hevur svarað!
Her upp undir løgtingsvalið 2015 hevur Gudloysi sent spurningar út til øll okkara valevni, fyri at finna útav hvønn hugburð tey hava til mál, ið hava við trúarfrælsi og sekularisering at gera. Soleiðis hevur Kristina Clementsen (Tjóðveldi) svarað.
(Um blasfemiparagraffina) Tað skal bera til at kritisera hugsjónir – eisini átrúnaðarligar.
(Um fólkaskúlalógina) Fólkaskúlin eigur ikki at uppala børn til ein ávísan átrúnað.
(Um halgidagslógina) Ein alt ov gomul lóg, ið eigur at dagførast.
(Um hjúnabandslógina) Ja, sjálvandi skulu tvey av sama kyni hava somu møguleikar og rættindi.
(Um fosturtøkulógina) Eg ynski, at tað skal bera til at fáa fosturtøku í Føroyum heldur enn at noyðast av landinum. Tað skapar eisini ein sosialan ójavna.
(Um fólkakirkjuna) Politikkur og átrúnaður eigur ikki at blandast saman í nøkrum samhangi. Eg meini tó eisini, at tað hevur týdning at vit viðlíkahalda kirkjurnar, tí tað er ein partur av okkara søgu og mentan.
(Um samgongu við Miðflokkin) Nei, etisk mál skulu ikki parkerast.
Merki: løgtingsvalið 2015


text:
Ein havtaska, ið varð merkt undir Íslandi 22. mai 2012, varð fingin aftur við Føroyar 4½ ár seinni, tann 4. november 2016.
Havtaskan varð merkt á positión 63°28N og 23°08V, sum er suður úr Reykjanesi. Hon varð afturfingin undir Føroyum á Munkagrunninum á positión 61°06´N og 07°09V. Tað vóru partrolararnir Jaspis og Ametyst, sum fiskaðu hana.
Havtaskan var 56 cm long, tá hon bleiv merkt. Tann afturfingna havtaskan var kruvd og avhøvdað, so upplýsingarnar, vit fingu um sporlið, vóru, at tað var 45 cm langt og vigaði 4,5 kg. Við at nýta ein umrokningsfaktor millum vekt av sporli og kruvda vekt, vigaði havtaskan umleið 13 kg kruvd vekt. Tað vil siga at hon hevur verið um 100 - 110 cm long, nú hon varð fingin undir Føroyum. Hetta passar við, at hon er vaksin um 10 cm í miðal um árið.
Okkum kunnugt, er hetta fyrsta havtaska, merkt í Íslandi, sum er fingin aftur undir Føroyum. Tað sama er galdandi fyri havtaskur, merktar undir Føroyum, har bert ein er fingin aftur í íslendskum sjógvi.


text:
Dreingirnir taptu grannadyst
Leygardagin kl. 17 spældu dreingjaliðini hjá B68 og NSÍa vinardyst á Svangaskarði. Dysturin endaði við 2-0 sigri til NSÍ, eftir at støðan í hálvleikinum var 1-0.
NSÍ hevði bóltin nakað meira, men B68-liðið kempaði væl, og sum heild hekk liðið eisini heilt væl saman, serliga í fyrra hálvleiki. Teir hildu eisini tætt heilt til beint áðrenn farið varð til hálvleiks. Tá 39 minuttir vóru farnir løgdu runavíkingar seg á odda 1-0, sum eisini var hálvleiksstøðan. Seinna málið kom tá 62 minuttir vóru leiktir, tá verjan hjá okkum ikki fekk ruddað bóltin burtur.
Hóast tapið, var hetta samanumtikið ein góður venjingadystur hjá okkum. Ikki minst tá hugsa verður um, at NSÍ vanliga hevur eitt sera sterkt dreingjalið. Nevnast kann til dømis, at ein av leikarunum á NSÍ-liðnum, Viljórmur Davidsen, júst hevur undirskriva ungdómssáttmála við danska superliga-felagið OB.
Stutt sagt, ein fínur dystur móti einum góðum NSÍ liði, sum helst fer at spæla í meistarabólkinum í ár.
Manningin hjá B68: Remi Langgaard, Jákup Debus Hansen, Ramon Højgaard, Arnhold Davisen, Oskar Poulsen, Dávur Emil Gaardlykke, Bjarki Johannesen, Andri Gerðisá, Uni Djurhuus, Jóhan Petur Petersen, Niklas Davisen, Fróði Jóhannesen, Jógvan Ingvard Hansen, Eli Frederiksberg.
Hesir vóru ikki við í dag: Jóhan Símun Edmundsson, Ólavur Tausen, Julian Olsen.
Venjari: Johnleif Gerðisá


text:
EB/Streymur hevur í dag leigað Ara Mohr Olsen frá HB restina av kappingarárinum.
Ari er sandloyingur og uppvaksin í B71, men síðani 2014 hevur hann spælt við U18 hjá HB, og í 2016 og 2017 hevur hann eisini verið knýttur at Effoliðnum hjá HB.
Í 2016 bleiv tað til ikki færri enn 37 dystir í HB-búnanum, felstu dystirnir í Effo-deildini, harav eisini tveir í Europesku kappingini. Hinir dystirnir vóru í U18 og ein við 1. deild.
Higartil í ár hevur hann spælt 15 dystir í Effodeildini og 1. deild, men nú skiftir hann sum sagt til EB/Streym, her hann vónandi fær nógvar dystir.
Vit ynskja Ara vælkomnan til Margáir!
Last Updated on mikudagin, 12. juli 2017 18:22
Sæð: 1207 ferðir
EB/Streymur hevur í dag gjørt avtalu við B36 um at leiga Pætur Joensson Petersen fyri restina av kappingarárinum.'
Pætur er 19 ára gamal og framrættaður miðvallari. Ungi og evnagóði spælarin spældi barnaárini í B71, men flutti sum hálvvaksin til B36 og hevur spælt har til nú.
Í ár er tað higartil blivið til 20 dystir, harav 5 í Effodeildini, 2 í steypakappingini (Effo), 8 dystir í 1. deild og 5 dystir í U18.
Vit ynskja Pætur vælkomnan til Margáir!
Last Updated on mikudagin, 12. juli 2017 19:57
Sæð: 1119 ferðir
Í samband við fiskikappingina, sum EB/Streymur skipaði fyri á Eiðisvatni fríggjakvøldið 7. juli og leygarmorgunin 8. juli 2017 bleiv drigin ein vinningur millum seld atgongumerkir.
Vinningurin á hesum lutaseðli var gávukort frá Atlantic Airways, og hepni vinnarin hevði nr. 767. Vinnarin var á staðnum, tá drigið varð, so hann hevur longu fingið vinningin. Hjartaliga tillukku!
Eisini blivu seldir lutaseðlar, har 8 ymiskir vinningar vóru. Vinnararnir á hesum lutaseðli gjørdust:
1. 5 kg. av flaki: seðil nr. 2572
2. Kassi av sodavatni: seðil nr. 2923
3. Gávukort frá Brá: seðil nr. 2883
4. 5 kg. av flaki: seðil nr. 2721
5. Gávukort frá Stanley: seðil nr. 2817
6. Kassi av sodavatni: seðil nr. 2828
7. Kikari: seðil nr. 2702
8. Gávukort frá Gjáargarði: seðil nr. 2712
Vinningarnir nr. 3, 4, 6 og 7 vóru á staðnum, tá drigið bleiv, so teir eru longu avheintaðir.
Hinir vinnararnir verða bidnir at venda sær til Guðrun á tlf. 740430
EB/Streymur takkar hjartaliga fyri stuðulin!
Last Updated on sunnudagin, 09. juli 2017 19:58
Sæð: 932 ferðir
Gestirnir við Margáir í dag er Víkingur.
Last Updated on mánadagin, 17. apríl 2017 11:26
Sæð: 1710 ferðir


text:
Fyrr í dag legði eg eina grein út, har eg førdi fram mín illgruna um, at KVF nýtti manipulerandi framferð í sendingini “Skattamálið II”.
(Sí endurgeving av greinini niðanfyri).
Eg havi nú fingið váttan fyri, at eg mintist rætt. KVF manipuleraði, tá sendingin bleiv klipt. Tað finnast nevniliga tvær upptøkur av umrøddu talu hjá Súna Schwartz Jacobsen á bókaframløguni á Hotel Hafnia.
Og tað var ikki bara ein útsøgn, sum bleiv sett í skeivan samanhang. Havi hugt at sendingini aftur og síggi nú, at fyri at fjala, at talan var um eina bókaframløgu – og ikki eitt tiltak hjá Eik – blivu andlitini á gestunum gjørd so kám, at tey ikki kendust aftur.
Men ikki andlitini á øllum. Eyðun Mørkøre, stjórin á Taks, sást væl! Kliptur inn soleiðis, at tað sá út, sum sat hann og smíltist uppá Súna Schwartz!
Tað styrkti illgrunan um, at Eyðun bjargaði Súna undan einum sakarmáli – og passaði sostatt væl til søguna.
Men tað var óreiðiligt. Tað var manipulatión. Og tað skaðar kringvarpsins trúvirði.
Tað má leiðslan á stovninum hava eina – almenna! – meining um.
---
(Greinin frá í morgun er her):
Manipuleraði KVF í sendingini um skattamálið?
Sjúrður Skaale
Eitt klipp í sendingini “Skattamálið II” tykist benda á, at endamálið ikki bara var at lýsa málið, men eisini at karaktermyrða Súna Schwartz
Eg havi ikki fyrr enn nú sæð sendingina “Skattamálið II”, tí eg havi verið burturi.
Eg eg fari kortini at loyva mær at seta Kringvarpinum ein lítlan spurning um eitt brot í sendingini. Tað er móti endanum, har fyrrverandi nevndarlimurin Kim Hansen sigur: “Problemið við hesum er, at TF Holding hevur alt ov nógva makt. Teir bestemma heilt øgiliga nógv í Føroyum”.
Síðani verður klipt beinleiðis til Súna Schwartz Jacobsen, stjóra, sum sigur: “Og vissi tú ert ósamdur, so bestemmi eg”.
Hyggjarin fær ta fatan, at tað er maktina hjá TF-samtakinum í Føroyum, Súni tosar um – sum eitt framhald av tí, Kim sigur. Og boðskapurin hyggjarin fær, er greiður: Vissi onkur er ósamdur við samtakið, so er tað ikki bara TF, men Súni persónliga, sum bestemmar. Og tey boðini koma “from the horse’s own mouth” – frá stjóranum sjálvum.
Hetta fær Súna Schwartz Jacobsen at síggja arrogantan og ódámligan út.
Men var tað hetta, hann tosaði um, tá hann segði “Og vissi tú ert ósamdur, so bestemmi eg”?
Orsøkin til at eg spyrji er, at eg í heyst var til eina bókaframløgu á Hotel Hafnia. Har greiddi ein maður frá, at hann hevði verið eksternur ráðgevi hjá Eik í sambandi við endurskipanina av bankanum eftir húsagangin.
Í hesum sambandi segði Súni Schwartz – vissi eg ikki minnist skeivt – akkurát tað sama, sum hann sigur í sendingini: “Og vissi tú ert ósamdur, so bestemmi eg”. Altso: Tá ósemja var millum stjóran og tann eksterna ráðgevan, so ráddi stjórin. Tað hevði verið løgið annað, og á Hafnia hugsaði eingin annað enn, at tað var heilt náttúrligt. Sjálvandi hevur stjórin síðsta orðið í samstarvinum við ein ráðgeva.
Men í sjónvarpssendingini, tá Súni segði akkurát tað sama sum hann gjørdi á umrøddu bókaframløgu, virkaði tað arrogant.
Kringvarpið var til staðar við kamera á bókaframløguni.
Tí er mín spurningur: Tók Kringvarpið tað upp, sum Súni segði um samstarvið við ráðgevan á Hotel Hafnia? Og var tað hetta brotið, vit sóu í sendingini um skattamálið?
Altso: Fekk Kringvarpið tað at síggja út sum um, at Schwartz rættiliga reypandi tosaði um sítt stóra vald í Føroyum – tá hann í veruleikanum tosaði um samstarvið við ein ráðgeva?
Eg eri ikki vísur í tí. Kanska HEVUR stjórin sagt júst tað sama tvær ferðir og í hvør sínum høpi.
Men um mín illgruni er rættur, heldur leiðslan í Kringvarpinum so framferðina vera í lagi?
Persónar ella mál
Jan Lamhauge hevur farnu árini gjørt fleiri sera ágangandi og væl frágingnar sendingar um tey, sum hava politiskt og fíggjarligt vald í Føroyum.
Hetta er óført, tí ein ágangandi pressa er púra avgerandi fyri fólkaræðið. Sendingarnar um gamla Eik Banka, um garnaskipið Anitu, um bygnaðin í fiskivinnuni og aðrar hava verið heilt framúr.
Sendingarnar um skattamálið hjá Eik hava – eins og greinarnar í Sosialinum – verið virðismikil journalistikkur.
Men Jan Lamhauge hevur eisini vald. Nógv vald. Tann, sum dugir at brúka sjónvarpsmiðilin, setur dagsskránna í almenna kjakinum. Har onnur hava eina luftbyrsu, hevur hann eina kanón. Og hann ger ikki bara av, hvat fólk tosa um. Hann kann eisini gera av, hvat fólk halda um tey, sum hava vald.
Hetta mugu tey, sum hava politiskt og fíggjarligt vald finna seg í. Tí teirra vald skal og má umsitast við ábyrgd. Men tað skal fjølmiðlavald altso eisini. Verður tað nýtt til manipulatión, er tað valdmisnýtsla.
Eg havi fyrr alment átalað tann máta KVF brúkti sítt vald í sambandi við sendingarnar “Tollmálið” og “Brandfellurnar”. Tær bóru so nógv brá av at verða vendar móti persónunum Heðini Mortensen og Jørgeni Niclasen, at tað skuggaði fyri substansinum.
“Skattamálið II” lýsti sera viðkomandi viðurskifti. Bæði sjálvt skattamálið og bygnaðurin í TF krevja almenna viðgerð.
Sæð í hesum høpi kann eitt lítið klipp tykjast ein bagatell. Men vissi umrødda klipp varð sett inn í skeivan samanhang, so skemmir tað sendingina illa. Tí so avdúkar tað nakað um Kringvarpsins hugburð. Og tað ger, at fólk av røttum kunnu spyrja, um endamálið bara var at lýsa eitt týdningarmikið mál – ella um tað eisini var at karaktermyrða ein persón.
Tað seinna skal Kringvarpið ikki nýtast til. Og tí vóni eg ikki, at mín illgruni er grundaður.


text:
Fyrr í vikuni undirskrivaðu formaðurin í HSF Kristian Johansen og Petur Mittún avtalu, sum ber í sær, at Petur Mittún verður hondbóltsmennari hjá HSF komandi kappingarár.
Starvið inniber at hava ábyrgdina av allari leikaramenningini hjá HSF. Bæði innihaldsliga og í mun til at seta venjarar í ymisku aldursbólkunum. Í løtuni verður arbeitt við at lýsa og skriva ein føroyskan menningarleist, sum skal liggja sum grund undir menningini av føroyskum hondbóltsleikarum.
Ein partur av uppgávuni hjá Peturi verður at seta í verk nýtsluna av føroyska leistinum í leikaramenningini, samstundis sum tilfarið skal geva íblástur og røkka út til feløgini og hvønn einstakan íðkara.
Kristian Johansen fegnast um avtaluna við Petur Mittún.
- Vit eru sera spentir til samstarvið við Petur Mittún. Væntandi verður hetta við til at gera leikaramenningina hjá HSF enn betri, sigur Kristian Johansen, formaður í HSF, í tíðindaskrivi.
Petur Mittún sjálvur hevur stór mál fyri leikaramenningini næstu árini.
- Vit skulu miðja høgt. Leikaramenningin hjá HSF skal vera í heimsflokki, og samstundis geva feløgunum og venjarunum kring landið íblástur, sigur Petur Mittún í tíðindaskrivi frá HSF.
Avtalan er fyribils fyri komandi kappingarár. Petur Mittún byrjar í starvinum 1. juni, men longu nú í mai verður Petur við, tá 24 U13 dreingir, sum hava verið partur av leikaramenningini í júst lokna kappingarárinum, fara forvitnisliga hondbóltsferð til Danmarkar og Týsklands.


text:
Tey yngstu kunnu nýta høllina mánamorgun og hósmorgun kl. 10-11:30.
Frítíðarskúlin er vælkomin niðan gerandisdagar kl. 13-16.
Mánadag er fimleikur fyri børn og kvinnukórið venur.
Týskvøld er fimleikur fyri kvinnur.
Tey ungu kunnu nýta høllina mikukvøld og fríggjakvøld.
Fitness er týskvøld, mikukvøld og hóskvøld.
Hóskvøld venur manskórið.
Børnini skulu ikki nýta fitness-amboðini.
Neyðútgongdin í høllini er bert rýmingarleið (ikki útgongd ella útlufting).
Vinaliga
Jákup av Skarði
Fyrstilærari í Nólsoyar skúla


text:
Fyri okkara egna part, eru vit altíð takksamir fyri góðar fótnotur; men vit eru minni og minni lyntir at bera yvir við nøkrum broytingum í tekstinum. Jú eldri vit verða, jú meira konservativir gerast vit. Vit hava fingið tíggju túsund boðskapir frá Guði til sálna vára í sjálvum orðunum í okkara Ensku (King James) Bíbliu; og vit hava biðið yvir og prædikað um tær fyriskipanir og tey lyftir, hon ber í favni sær, inntil vit merkja ein innbygdan áhuga í bókini sum hon er.
( The Sword and the Trowel, 1884 )
Okkara Autoriseraða Versjón, sum aldri fer at verða betrað, eftir míni døming, til Christus skal koma.
( Sjálvbiografi C. H. Spurgeons, 1900 ).


text:
Yrkingin “Invictus” eftir William Ernest Henley stóð í sjeynda Vencli.
Yrkingina hevur Alexandur Kristiansen týtt.
Invictus
Um náttin svørt meg hylja vil,
so anir tó mítt lívsins bál,
eg takka øllum gudum vil
alt fyri mína stældu sál.
Eg gráti ei, um lagnan slær,
og lívið er mær fátt og grátt,
og svangist alt í barmi mær,
eg beri tó mítt høvur hátt.
Tí handan hesa sorgar verð
meg ræðslan hóttir hvønn ein dag,
og hóast lívið líðing ber
eg óræddur skal liva tað.
Og um eg ikki vegin fann,
og tekti ikki mið og mál,
eg míni lagnu stýra kann:
eg skipi sjálvur míni sál.
William Ernest Henley
Alexandur Kristiansen týddi
Her lesur Alan Bates yrkingina. Yrkingin varð brúkt sum partur av lýsingarherferð hjá Union Bank of Swiitzerland.


text:
Fyrst og fremst, skal man hava góða balancu fyri at tað skal síggja gott út (: Man má ikki sita og klemma seg fastan í teymarnar tá man leypur.
Í byrjanini kann man "støtte sig" ímóti hálsinum á rossinum. Tá man so er blivin meira vanur við at leypa, er tað ikki longur neyðugt at halda fast í nøkrum. Klemma halarnar lætt ímóti rossinum, tá tú leypur. Knæði skal liggja tætt ímóti rossinum, men man má ikki trýsta ov hart.
Teymarnir skula í byrjanini ikki vera so strammir meðan man leypur, tí man kann koma til at hála í munnin á rossinum, meðan man leypur. Tað kann fáa rossi til at blíva forrvirra. Samla teymarnar, tá tú stýrir rossinum ímóti springinum, men líka so skjótt rossi setur av, skalt tú geva tí nógvar teymar, so tað fær eina betri lending. Nýbeginnarir hava ofta tað við at toga í teymarnar, tá man lendir. Tað kann oyleggja hugin hjá rossinum at leypa, og kann skaða rossi, og teg sjálvan.
Tá man leypir, skal man lena seg lætt upp úr saðilinum, og koyra hendurnar eitt sindur upp á hálsin á rossinum. Upp á tann mátan kann man geva rossinum nógvar teymar, uttan at teymanir hanga ordiliga slappir.
Á einum spring bana skal hesturin hava 3,5 m at tvíspora í, áðrenn rossið leypur yvur bummin. Um man setur eitt dubult hopp upp, har tað fyrst er eitt hopp, og so eitt afturat, so skal tað vera minst 3 - 5 m. millum hoppini, so rossi fær lent ordiligt og sett av aftur. Tá man er komin longri, kann man seta tvey hopp saman. Næstan sum tvey HH, men so má einki millumrúm vera (:
Tá man byrjar at leypa, kann man byrja við at bara hava ein bumm á jørðuni, og so trava yvur um tað. Við tíðuni kann man so gera hoppini hagri, og kanska longri. Men tað er sera vigigt at hita rossi upp áðrenn man byrjar at trena við tí. Og at strekkja út aftaná, so rossi ikki verður so stívt um nøkur ár.
Og so tað genirella. Hav altíð ríðihjálm, tá tú trenar spring við rossinum. Og skila gott er at hava sikkerhedsvest. Tað eru nógv, sum hava brotið ryggin, av tí at tey eru dottin av rossinum uttan sikkerhedsvest, og brotið ryggin
Og minst til eitt. Brúka hjálm líkamikið hvat. Um tú so striglar rossinum, ja, brúka hjálm, tí tað kann henda alt møguligt, líkamikið hvat (;
Eitt gott hjálpitól er ein pískur. Tað behøvist ikki at síggja synd út at ríða við píski. Tað fær ofta rossi til at dríva meira á í springinum, við at bara geva rossinum eitt lætt kel/dask við pískinum.
Men tað er slett ikki altíð neyðugt at hava písk tá man ríðir. Tað er alt annuppá hvussi rossið er (:
Alt sum hevur við ross at gera, er altíð nógv lættari, um man er nær knýttur við rossi. Fá rossið at stóla heilt uppá teg. Ver aldrin harðlig, tí tað lærir rossi einki av. Snakkað nógv við rossi. Tað er eingin grund til at ganga og fórða rossi við godbitum, tí tað fitnar rossið bara av, og tað hjálpir onki. Men tú kanst fáa tær til vana, at hvørjaferð tú endar ein "ríðitíma" so gev rossinum eitt petti av gularót ella súrepli (: - Sum løn. Men gev ikki rossinum allatíð meðan tað leypir, tí so kann rossi fáa ringar vanar.
Tú kanst eisini trena rossi frá jørðuni. Longera rossi. Rek tað frá tær, og fá tað so at koma aftur til tín, og at ganga aftan á tær, líkamikið hvønn veg tú fert. Og fá tað at steðga, tá tú steðgar (: Men ignorera rossið meðan tað gongur aftaná tær. So rósar tú rossinum við at tú gevur tí opmerksomheit (:
Um man er harðligur við rossi, ella straffar tað, so er man sjálvur úti um tað, at rossi til síðst, t.d. ikki fer at tíma at trena spring. Tí tað forbindur tað við okkurt negativt. (:(KOPIERING IKKI LOYVD)


text:
Fámjin er einasta bygdin Suðuroy, sum vendir ímóti vestri. Eg havi verið í øllum bygdunum í Suðuroy uttan Fámjin og Sandvík, men tá ið eg fekk sendandi mynd av Fámjin, vaks hugurin fyri hesi í mínum hugaheimi fjarskotnu bygd, tí eg kenni fleiri fólk, sum eru úr Fámjin. Eg kenni mest Fámjin úr Útvaprinum, tí bygdin er frálík grindavág, og mong er grindin, sum hevur lagt beinini í bygdini. Fámjin er í serstøðu millum manna, tí tað er í kirkjuni i bygdini, at upprunamerkið frá 1919 hongur, sum millum annað Jens Olivur Lisberg slóðaði fyri á ungum árum. Les meira…
Eg stúrsaði við, tá Strandferðslan í fjølmiðlunum boðar frá, at neyðugt er at skerja túratalið hjá Smyrli tveir túrar í vetur, tí fíggjarligt hall er á stovninum. Hetta er afturvendandi søgu frá Strandferðsluni, og enn einaferð rakar tað fólkini í Suðuroy. Grundgevingin hjá Strandferðsluni er, at altjóða lógir siga, at manningin á Smyrli nú skal hava meiri hvíldartíð. Les meira…
Tá tú skrivar søguligt tilfar, er ógvuliga umráðandi, at árstølini eru røtt. Árstøl skulu eftirkannast minst einaferð. Eg havi skrivað eitt sindur um søguliga partin í føroyskari kappríðing, og nú ger Poul Hansen meg varhugan við, at eitt árstal er komið skeivt fyri í eini grein. Eg skrivaði, at tey riðu seinastu ferð kapp á Velbastaðvegnum í 1972, men hetta er ikki rætt. Tey riðu seinasta ferð kapp á Velbastaðvegnum á ólavsøku 1970, síðan fóru tey niðan í Marknagil, har nýggj ríðingarbreyt varð gjørd. Les meira…
Í 1966 kom út forvitnislig bók Norðdepil 100 ár, sum Hvannasunds kommuna gav út, og sum J.S. Hansen skrivaði. Eg fekk hendur á bókini fyri fáum árum síðani, men ikki fyrr enn nú havi eg nágreiniliga lisið bókina, sum ikki telur meira enn hálvthundrað síður. Langabbi mín Havnar Jógvan og konan Elisabeth Marianna, sum bæði vóru úr Havn, tóku yvir handil í Norðdepli í 1879. Herfyri var eg á grøvini hjá langabba og langommu míni í Norðdepli, og tá reikaðu tankarnir um forfedrar mínar í Hvannasundi og Norðdepli. Les meira…
Mangt er undarligt á hesi fold eisini á Apotekinum. Tá tú kemur í mín aldur, fært tú onkuntíð boð frá læknanum, at heilivágur má takast. Hetta er sjálvandi í lagi, men tá tú kemur á Apotekið, skalt tú knappliga taka støðu til nakað, sum tú slett ikki hevur skil fyri. Altíð fyrikomandi fólkini á Apotekinum spyrja, um tú vilt hava tann dýrara heilivágin ella tann bíligari heilivágin. Les meira…
Vit, sum fylgja við kappróðri, stóðu sum kánus á ólavsøku í ár, tá 5-mannafarið Firvaldur fyrst vann bæði barnaróðurin og lølu seinni 5-mannafør við gentum. Ber hetta til, og hava genturnar loyvi at rógva báðar róðrarnar. Venjarin hjá gentunum er Kristin Michelsen, borgarstjóri á Tvøroyri, sum eigur eina gentu umborð. – Genturnar venja ikki í rógvimaskinum, men vandu fyrst styrkivenjingar, runnu í gøtunum, trappum og brekkum, sum vit gjørdu í gomlum døgum. Fyrst í apríl mánað róðu vit bara í bátinum, sigur Kristin, sum sjálvur róði við Suðuroyingi frá 1977 til og við 1981. Les meira…
– sigur Teitur Samuelsen, sum saman við Fróða Magnussen, tóku stig til fyrsta snarróður á Havnarvág 24. august í fjør og seinna snarróður 10. mai í ár. Nú skipa teir fyri heystkappróðri “ódnartak”, har manningar rógva tríggjar leygardagar 140 metrar tríggjar ferðir sama dag.
FM-kappingarnar eru bara tveir mánaðir um árið, manningarnar eru fækkaðar seinastu árini, tí treingir kappróðurin til aðrar avbjóðingar, so vit leingja kappingarárið.Hetta gera aðrar ítróttagreinar, sum tildømis fótbólturin, sigur Teitur.
Føroyskur ítróttur stendur og fellur við eldsálum, og tað ger føroyskur kappróður eisini. Samfelagið broytist, og tað ger ítrótturin og harvið kappróðurin eisini. Tað var tann tíð, tá eini níggju 10-mannafør og tólv 8-mannafør róðu kapp. Vit minnast eisini, tá gentubátarnir máttu rógva í tveimum bólkum, tí manningarnar vóru so nógvar. Les meira…
Tíverri var eg ikki til kappróður á Havnarvág fyri tveimum vikum síðani, tí var eg í dag spentur at síggja bátarnar í øðrum av trimum kappróðrardøgum. Tað byrjaði í fjør við snarróðri, har bátarnir rógva 470 metrar frá Molanum og inn í Vágsbotn. Men trupulleikar stóðust av snarróðrinum í vár, tí róðrarbátarnir sleppa ikki framat Molanum, tí farmaskip liggja har. Tí varð valt at gera nýtt tiltak “ódnartak”, har róð verður millum Skipasmiðjumolan og “Ískaiina!. Teinurin einir 140 metrar, har manningarnar rógva teinin tríggjar ferðir sama dag. Eg spurdi nakrar rógvarar, hvussu teimum dámdu hetta róðrarátak. Les meira…
Í apríl mánað í fjør skrivaði eg grein um Vilhelm Jacobsen, sum koyrdi runt í Havnini við eldrivnari trillibøru. Frálík trillibøra, sum lættir um arbeiðið, tí nógvar brekkur eru í Havn. Nú gongur Vilhelm í havnargøtum við nýggjum tóli, sum eg ikki havi sæð áður. Ein eldrivin stórur dustsúgvari, sum hevur slíka megi, at hann gloypir mjólkapakkum og annað rusk. Eg spurdi Vilhelm, hvussu honum dámar nýggja tólið. Les meira…
Sum smádrongur minnist eg leivdirnar av gamla svimjingarhylinum, sum varð gjørdur í Gundadali í 1930 og stongdur í 1949. Einki vatn var í hylinum, og skiftingarrúmini, sum líktust arbeiðsskúrum stóðu har nakin og vóru um at detta niður. Men so komu tíðindini frá kommununi, at nýtíðar 25 metrar langur uttandura svimjingarhylur skuldi gerast í Gundadali. Vit høvdu tá lært okkum at svimja í hyljum í Sandá, har vit skiftu aftanfyri onkran stein. Havnarfólk fylgdu væl við, meðan hylurin varð bygdur, og so upprann dagurin í 1959, at nýggi svimjingarhylurin læt upp. Les meira…


text:
KUNNGERÐ
til løgtingsveljarar í Runavíkar kommunu
til løgtingsvalið 19. januar 2008
BRÆVATKVØÐUR
Veljarar í Runavíkar kommunu, ið sambært vallógina lúka treytirnar fyri at greiða brævatkvøðu, kunnu atkvøða á kommunuskrivstovuni í avgreiðslutíðini til og við 18. januar 2008.
Tey, ið vegna sjúku ikki eru før fyri at koma á valstaðin, kunnu boða kommunuskrivstovuni frá á tlf. 417000 í seinasta lagi 18. januar 2008 kl. 16.00.
VALKORT
Við hesum verður gjørt kunnugt, at til løgtingsvalið verða valkort send øllum veljarum í kommununi.
Um onkur, ið heldur seg hava atkvøðurætt, ikki hevur fingið valkort, ella okkurt annað er komið skeivt fyri, skal verða sagt býráðsskrivstovuni frá í seinasta lagi 18. januar 2008 á tlf. 417000
VALSTØÐINI í Runavíkar kommunu til løgtingsvalið 19. januar 2008:
Fyri valstaðið í Runavík í Ítróttarhøllini í Runavík fyri bygdirnar:
Skipanes, Søldarfjørður, Lamba, Lambareiði, Glyvrar, Saltangará, Runavík, Rituvík og Æðuvík.
Fyri valstaðið á Skála fer fram í pensionistahúsinum á Skála fyri bygdina:
Skála
Fyri valstaðið í Skálafirði í skúlanum í Skálafirði fyri bygdina:
Skálafjørður
Fyri valstaðið í Oyndarfirði í skúlanum í Oyndarfirði fyri bygdina:
Oyndarfjørður
Fyri valstaðið í Elduvík í skúlanum í Elduvík fyri bygdina:
Elduvík
Fyri valstaðið Funningsfirði í skúlanum í Funningsfirði fyri bygdina:
Funningsfjørður
Atkvøðugreiðslan byrjar KL. 10.00 fyrrapart og heldur fram til KL.20.00 – ELLA SO LEINGI VELJARAR MØTA UTTAN STEÐG.
Runavíkar Býráð